Jawaab: Shahwada aan ulakaca kaaga imaan soonka ma burrisaa?\nAssalaamu Calaykum: Walaal shahwada aan ulakaca kaaga imaan ma jebiso soonka, ee shahwada la sheegayo ee soonka burrisa waa midda uu qofku kas isaga keeno oo uu macaansanayo.\nHaddii qofka biyo ka yimaadaan, oo uu asigu kas isaga keenay asiga oo macaansanaya, ama gacantiisa ha isku xanta-xanteeyo ama qof kale ha ku sahdee, soonkiisu wuu burayaa sida culumadu qabaan, laakiin haddii biyuhu uga yimaadaan si caadi ah asiga oo aan ula kacayn, soonku kama burin. Culumada xukunkaas way isku raacsanyihiin.\n- Thursday, January 26, 2006 at 17:41:51 (CST)\nSu'aal: Shahwada aan ulakaca kaaga imaan soonka ma burrisaa?\nAss/c/w/w/h: shiikh maalin ramadaan ayaan isku junuubay junuubaasina wuxuu u dhacay sidaan: aniga oo meel shaqa jooga ayaa waxaa i qabtay kaadi, meeshii ayaan ku daahay shaqadiina wey igu daba dheeraatay, marka waxaan xoogaa yara murjeeyay dakarkii ka bacdina waxaa iga imaaday biyo la hubo soonkaasi ma iga buray misa igama burin? sheekhoow wixii ilaahey kaa fahansiiyay iiga sheeg. muxyadiin shaykh axmad\n- Thursday, January 26, 2006 at 17:37:21 (CST)\nJawaab: Naag saddex dalqadood lagu furay ma furantahay\nAssalaamu calaykum waraxmatullaahi wabarakaatuh: Walaal furriinka saddexda dalqadood ah waa dhowr nooc:\n1. In uu saddxdaba hal mar ah yiraahdo oo hal meel ah ku wada yiraahdo, asiga oo leh saddex baan kugu furay. Kaasina wuu dhacayaa, naagtuna way furantahay, soomana noqonayso.\n2. Haddii uu hal meel ah ku furo oo yiraahdo: waan ku furay, waan ku furay, waan ku furay, saddex jeer, culumadu waxay dhaheen, waxaa la waydiinayaa, maxaad uga jeeddaa saddexdaas jeer, ma saddexda midda hore mooyee, labada kale waxaad uga jeeddaa furriin mise tii hore ayaa akidaysaa, haddii uu dalqaddii hore akidayo oo adkaynayo, waa hal dalqo, haddii uu sadex kala duwan uga jeedana waa saddex, wayna ka furantahay naagtu soomana ceshan karo.\nLaakiin haddii uu yiraahdo, hal dalqo ayaan ka wadaa oo labada kale waan ku akidayay, waa hal dalqo, wuuna soo ceshan karaa gabadha, inta aanay cuddadeedu dhamaan.\nMarka walaal dalaaqa saddexda dalqadood ah wuu dhacayaa, lagamana soo noqon karo. haddii uu dhacana soonoqosho malaha, mana u bannaana ninkaas in uu naagtaas guursado inta ay nin kale ka guursanayso oo ka tegayso mar labaad.\n- Thursday, January 26, 2006 at 17:32:11 (CST)\nSu'aal: Naag saddex dalqadood lagu furay ma furantahay\nAssalaamu calaykum waraxmatullaahi wabarakaatuh. Akhii waxaan ku weydiinayaa naag 3 dalqadood lugu furay ma furantay misa la soo ceshan karaa hadey furantay?\n- Thursday, January 26, 2006 at 17:25:33 (CST)\nJawaab: Qofkii Isbitaal ka shaqeeya ma dambi bay ku tahay..?\nAssalaamu Calaykum: Walaal Xaawo, culumada oo dhan way isku raacsanyihiin in qofka dhaqtarka ah ama dhaqtarka ka shaqeeya ay u bannaantahay in uu arko dadka jirran jirkooda hadba inta baahidu tahay.\nMarka walaal waxaa bannaan in la arko meesha jirran ee loo baahanyahay in la daaweeyo ama la daryeelo oo dantu aanay ka fursanayn, laakin meel aanan loo baahnayn in la daaweeyo oo aanan jirranayn lama ogola in ama la faydo ama la arko.\nSidaa darteed, qofkii dhaqtar ah ama kalkaaliso ah ama dadka jirran la shaqaysa ee daawaysa ama caawisa ee markaa lagama maarmaan ay ku tahay mararka qaar in ay cawrada qofka jiran aragto sababo caafimaad awgeed, taas waxba kuma jabna wayna bannaantahay, culumaduna way isku raacsanyihiin, daliilkooduna waa qaacidada usuuliga ah ee leh ad-daruuratu tubiixu al-maxduuraat.\nCowrada Nimanku maxay tahay\nWaxaa kale oo aad ogaataa in cowrada nimanku ay tahay mid aad u xaddidan oo ku kooban (qubulka iyo duburka) macnaha (guska iyo futada oo kaliya) sida culumada badankoodu qabaan, shaaficiyaduna waxay qabaan in ay xuddunta iyo jilibka inta u dhaxaysa tahay, marka waxaa muuqata in aanay taasi dhib wayn ahayn, marka walaal shaqadaada haka tegin waxba dambi ah meeshaas ma yaallaan, waxbana kuma jabna in la arko cowrada qofka haddii daruuro timaado oo arrimo caafimaad lagu jiro.\n- Thursday, January 26, 2006 at 17:23:11 (CST)\nSu'aal: Qofkii Isbitaal ka shaqeeya ma dambi bay ku tahay..?\nSalamacaleykum! waxaan rabba in aan ogaado hadduu dembi yahay inaa nimanka cawradooda la arko, madaamo aan aniga ku qasbanahy cisbitaal ayaan ka shaqeeyaa, marka taasi dembi me igu tahay?\n- Thursday, January 26, 2006 at 17:14:11 (CST)\nJawaab: Sheekh salaadda mar kasta ma wayso cusub baa loo baahanyahay?\nAssalaamu alaykum: Walaal waajib ma aha in mar kasta wayso cusub lagu tukato, salaaddaaduna way ansaxaysaa haddii aad ku tukato waysadii ama dahaaradii aad ku tukatay salaaddii ka horraysay sida midda aad sheegtay, waysada salaadda subax waad ku tukan kartaa salaadda duhur. Haddii aad cusboonaysiisana ajar iyo fadli dheeraad ah ayaad leedahay.\n- Thursday, January 26, 2006 at 17:11:41 (CST)\nSu'aal: Sheekh salaadda mar kasta ma wayso cusub baa loo baahanyahay?\nSheekh inta badan waysada aan salada subax ku tukado ayaan tuhurna ku tukada markasta ma sharcibaa mise wayso cxusub ayaa loo bahan yahay?\nDajiya Cali <dajiya3>\n- Thursday, January 26, 2006 at 17:09:08 (CST)\nJawaab: Skeekh waxaa jawaabtaada laga fahmayaa in culimadii mawliidka qortey ey gudcur gudayeen!\nWalaal salaan kabacdi, su'aashaada ma fahmin, waxaad tiri mowliidka waxaa ku qoran (??) ma fahmin waxa ku qoran mowliidka ee aad sheegayso, maxaadse ka waddaa mowliidka, ma qasiidada (Burdaha) iyo qasaa'idka kale ee ay tiri yeen Imaam Buusiri ayaad ka waddaa?\nHaddii aad taas ka waddo, aniguba waan akhriyay qasaa'idkaas wax khalad ahna kuma arag, xataa wahhaabiyadu waxay ku dhegeen meelaha tawasulka lagu sheegay sida bayta ka billowda (wa abyadun ystasqal qamaamu biwajhihi..) iyo baytka ka billowda (Dac maa iddacathu nasaaraa..) laakiin wax kale ma aysan sheegin siiba wax ku lug leh mowduuca micraajka, marka iisoo caddee walaal mas'alada, iisoo sheeg weedha ama jumlada mushkiladu kaa haysato ee aad fahmi la'dahay ama shakigu kaaga jiro.\nAnigu ma dhihin: culimadii mawliidka qortey ey gudcur gudayeen. Hadalkaygana laga fahmi maayo sidaas\nTan kale, walaal anigu ma dhihin culumadii nabi ammaanka burdaha qortay ayaa lunsanayd, hadalkaygana laga fahmi maayo, laakiin waxaan kaaga soo jawaabay mas'aladii aad i waydiisay ee ahayd micraajka, marka Ilaahay fahmada ha kuu toosiyo oo nuurka cilmiga ha ku tuso.\n- Tuesday, January 24, 2006 at 08:53:25 (CST)\nSkeekh waxaa jawaabtaada laga fahmayaa in culimadii mawliidka qortey ey gudcur gudayeen!\nSalaamad badan sheekh iyo duco: Sheekh hadii aan daba galo jawaabtii aad ka bixisey micraajka ee aan masdar uga dhigtey mawliidka nebiga (csw) waxaa jawaabtaada laga fahmayaa culimadii mawliidka qortey iney gudcur gudayeen...ileen muslinku ilaa hadan way xusaan mawliidka nebiga. Waxaana la akhriyaa barzanjiga ama dabaciga sidaasina waa kutaal. Kolka hadii mawliidka wax khaldani ku yaaliin maxaad dadka u dhihi weydeen war ha akhriyina waa baadil iyo bidco iyo sheekadi (ina teemiya) ileen dadka aaminsan sida kutaal anigaa ka mida cimrigeyna sidaa kutaal ayaan qabey ina teemiyana kagama dayan ee mawliidkaan ka bartey?\n- Tuesday, January 24, 2006 at 08:45:38 (CST)\nJawaab: Qofka ballanlaawaha ah naagtiisu ma furmaysaa?\nAssalaamu calaykum, walaal samiir: Nikaaxu shardi wuu geli karaa, laakiin shardigaas waa in uu ahaado mid aan baadil ahayn, tusaale ahaan, haddii naagtu ninkeeda shardi uga dhigto kolka uu guursanayo in aanuu naag kale la guursan, shardigaasi waa baadil, maxaa yeelay wuxuu khilaafsanyahay shareecada.\nHaddii ay shardi kale oo shareecada waafaqsan kula sharatantay sida tusaale ahaan: in uusan khamri cabin haddii uu guursado ka dib, ee ninkii khamri cabo oo ay ku caddaato naagtu khiyaar bay leedahay, haddii ay doonto furriin bay waydiisanaysaa haddii kalena way joogaysaa hadba tii ay doonto ayaa loo yeelayaa.\nMarka garan maayo shardiga aad ku guursatay gabadha, maxaa yeelay iima aadan sheegin, sidaa darteed, naagta haddii shardi sidaas ah lagu furo rajactu ma dhihi kartid, xataa haddii aad hal dalaaqo ku furtay waxay noqonaysaa baa'in.\nHaddii ay kolka sidaas ahayd ninka kale ee ay guursatay ayay naagtiisii tahay, adigana naagtaadii ma aha. Naagta khuluca lagu furo iyo midda lagu furo fasaqidda iwm dhammaantood soo noqosho malaha xataa haddii hal dalaaqo lagu furo. Haddii ay furriinka khiyaar u lahayd ee aad hal dalaaqo ku furtana soo noqosho malaha haddii aysan ayadu waafiqin.\nLaakiin haddii aanan shardi sharci ah jirin ama aanay khiyaar lahayn, ama aanay dhammaan waxyaabaha aan soo sheegay ahayn ee aad hal dalaaqo ku furto inta ay cuddada ku jirto waa soo noqon kartaa, haddii ninkeedu soo celshana waa waajib in ay soo noqoto, haddii ay soo noqon diiddo waxaa loo saarayaa nin adiga wakiil kaa ah iyo nin ayada wakiil ka ah, dabadeedna waxay go'aaminayaan wixii laydinka yeeli lahaa.\n- Monday, January 23, 2006 at 20:12:22 (CST)\nSu'aal: Qofka ballanlaawaha ah naagtiisu ma furmaysaa?\nasalaamun caleykum, sheekh qeyr allah ha ku siyo adiga iyo inta muslim ah: waxaan ku weydinayaa nikaaxa ma galaa sharood, oo hadii an balanta an qaaday aan ka soo bixiwayay, oo la iku qabto, oo nah la iku cadeeyo in aan balan laawe ahay, naagteeyda mala ika furi karaa, hadii la ika furo oo an ogalaaday oo an hal dalaaq ku deeyay oo hadanah 2 maalin ka dib oo an dhahay rajacto oo naagtii i diido oo ay soo gosatay marawo ninkaan, mudo lawo sano ka dib naagteydii hadii la arooso oo nikaax qofkale ah nikaaxsado, ma anaa qawo mase nika hada aroosay ayaa qawo? wasalaamun caleykum waraxmatulaahi wa barakaato.\n- Monday, January 23, 2006 at 20:02:13 (CST)\nJawaab: Ruuxa iyo Naftu maxay kala yihiin\nAssalaamu calaykum: Culumadu waxay ugu qaybsameen labo jawaabta su'aashan ah: nafta iyo ruuxdu maxay kala yihiin:\n1. Qaybta koobaad waxay dheheen waa isku mid naf iyo ruux, Ruuxna waxaa laga wadaa jismi ladiif ah oo qofka Ilaahay gelshay, waxayna soo daliilsadeen aayado iyo axaadiis badan oo saxiix ah. Culumadaas waxaa ka mid ah:\nAl-qurdubi: Ruuxdu waa jisim ladiif ah, ruuxa iyo naftuna waa isku mid. Juz:10, bog:24, juz:15, bog: 261. wuxuu soo daliilsaday axaadiis saxiixa ah.Ibn Xajar: Fatxul Baari' Juz: 3 bog: 233. Ibn Cabdul Birri: at-tamhiidu: juz: 5, bog: 241. Imaam Nawawi: sharx al-Imaam an-nawawi, li saxiix al-Muslim: juz: 13, bog: 33 iyo qaar kale oo badan.\n2. Qolada labaadna waxay dhaheen naf waxaa looga jeedaa, nolosha qofka ku jirta, waana midda Ilaahay faray in ay ka dheeraato dambiyada oo Ilaahay caabuddo oo la xisaabin doono aakhiro. Ruuxna waa nolosha ku jirta qofka laakiin ayada lama farin in ay cibaado la timaado ama ka fogaato xumaanta iwm. Marka waxay dheheen waxaa u dhexeeya in aanan Ruuxu jismiga ka baxayn marka la hurdo, laakiin naftu ay ka baxayso, iyo in ruuxa aanan laga rabin wax takaaliif ah, laakiin nafta laga rabo dhammaan takaaliiftaas.\nAayadaha quraanka ah haddii aad akhriso waxaad arkaysaa in: Nafs: looga jeedo qof ama shakhsi. Ruuxna: looga jeedo (Malakul Jibriil), wax kale quraanka laga fahmi maayo, labadaas macne ayaa laga garanayaa.\nWaxaa quraanka ku soo aroortay in Ilaahay nafta oofsanayo haddii ay dhimato tii aan dhimanna uu oofsanayo marka ay huruddo, taasna macnaheedu ma aha in naftu tahay wax jismiga ka baxsan oo la qaadayo ee waa qofka laftiisa, macnaha Ilaahay wuxuu tusayaa dadka qaabka dhimashada marka uu qofku dhinto, kuwii aan dhimanna marka ay hurdaan ayuu tusayaa, sidaa ayaan ka fahmaynaa aayadda.\nWaxaa kale oo jira in culumadu isku khilaaftay, meesha ay naftu ku jirto oo ay jismiga uga jirto, Imaam shaafici iyo qaar kale waxay dheheen waa qalbiga, qaar kalena waxay dheheen waa maskaxda, qolada hore daliilkoodu waa aayadda (miyaanay lahayn quluub ay wax ku fahmaan), qolyaha dambena daliilkoodu waa (miyaanay caqli lahayn) iwm, waana aayado badan oo quraanka ka buuxa.\nWaxaa sidoo kale arrinkan aad uga hadlay culumada cilmunafsiga iyo falsafadda, muslimiintana waxaa ugu caansan (Ibn Siinaa), wuxuuna qoray risaalo uu ku magacaabay (ar-ruux), in kasta oo kutubtiisa kale sida al-qaanuun iyo as-shifaa' laga helayo cilmi baarisyo ku saabsan arrinkan, wuxuu markii ugu dambaysay ra'yigiisa ku qoray risaaladaas, wuxuuna aaminsanyahay in ay isku mid yihiin Ruux iyi Nafs. Kutubtiisa kale sida as-shifaa wuxuu ku yiri, la soo bixin maayo nafta, laakiin risaalada dambe wuu ka noqday sida hadalkiisa ka muuqata.\nWaxaan ka xumahay in aanan halkan kuugu faahfaahin karin hadalka culumada, waqtiga oo igu gaaban awgiis, laakiin guud ahaan, waxaan rejaynayaa in aan figrad kaa siiyay.\nAniga waxay iila muuqataa in Ruux iyo naf ay isku mid yihiin, laakiin ay yihiin laba marxalo oo noloshu soo marayso, oo ruuxdu tahay nolosha billowga ah ee dadka la gelsho ee ay ku dhashaan, marka ruuxdaasi waa saafi waa nadiif, Ilaah ayaa ku abuuray qofka. Marka noloshaas asliga ah ee daahirka ah waxaa la yiraahdaa (Ruux).Tusaale ahaan Ruuxdu waa sida nolosha ku jirta carruurta yaryar.\nNaftuna waa nolosha isasaarka ah ee aadanaha waawayn ku jirta, naftaas oo xilkas ah, oo mas'uuliyad saarantahay oo mukallaf ah, waana midda la faray in ay cibaadada la timaado oo ciqaabta iyo jisaynta intaba loo ballan qaaday. Wallaahu aclam.\nMeelaha ay quraanka uga soo arooreen erayada Ruux iyo Nafs qaar ka mid ah:\nAr-Ruux: al-baqarah: 87, 253, (ruuxul qudus), an-nisaa':171 (ruuxun Minhu), al-maa'idah: (ruuxul qudus), al-xajar: 29 (min ruuxii) an-naxal: 102 (ruuxul qudus), an-naxl: 2, al-Israa': 85, as-shucaraa':193, Ghafir:15, al-Macaarij: 4, an-Naba':38, al-Qadar: 4, dhammaan waxaa looga jeedaa Jibriil.\nAn-nafs: al-baqarah: 9, 44, 48, 54, 57, 72, 84, 85, 87, 90. (Anfusuhum, anfusakum, nafsan) iwm. al-Maa'idah: 45. al-Ancaam: 151 (an-nafsu al-xaraam). Yuusuf: 53 (annafsu al-ammaarah bissuu'). al-israa': 33 (an-nafsu al-xaraam). al-furqaan: 68 (an-nafsu al-xaraam). al-qiyaamah: 2 (an-nafsu allawaamah). an-naazicaat: 40 (Nafsu al-hawaa). al-Fajir: 28, (an-nafs al-,udma'innah)\n- Monday, January 23, 2006 at 19:57:06 (CST)\nSuaal: Ruuxa iyo Naftu maxay kala yihiin\nSalaamu Calaykum, Anigoo aad ula dhacsan sida aad uga jawaabto su'aalaha lagu weydiiyo, isla markaana uga jaahil saartid dadka soomaaliyeed su'aalaha ay ku waydiiyaan, horena su'aalo kaaga weydiiyey webka, ayaan hadda doorbiday inaan si gaar ah su'aal kuu weydiiyo taas oo inbadan aan ka fikiray isla markaana aan ka maarmi waayay inaan dad ahlu cilmi ah weydiiyo. Hadaba su'aashaydu waxay tahay: waa maxay farqiga u dhexeeya nafta iyo ruuxda? Anigoo ku kalsoon inaad iga jawaabi doontid su'aashan iga gudoon salaan wacan.\nAbdifatah M. Adam <alhaji_8>\n- Monday, January 23, 2006 at 19:56:21 (CST)\nJawaab:Sida Micraajka lagu sheegay, sow nabigu Ilaahay toddobada samo ka kor kulama kulmin, maxaad u leedahay Ilaahay samada xaggeeda ma jir?\nAssalaamu calaukum, walaal inta aanan jawaabtaada u gudbin waxaan jeclaan lahaa in aan adiga iyo akhristayaasha kaleba xusuusiyo in ay akhriyaan maqaalka aan Israa' iyo Micraajka ka qoray ee webkan ahlusunnah wal-jamaacah ku jira.\nMas'alo Micraaj iyo Meher garoob midna laguma degdego\nCulumadeennii Soomaaliya ayaa dhihi jiray mas'alo micraaj iyo meher garoob midna laguma degdego, marka aniga oo arrinkaas og ayaan kuu soo gaabinayaa jawaabta:\nMicraajka Quraanka laguma caddayn ee xaddiiska ayaa lagu sheegay\nWaxaa quraanka ku soo arooray, dhowr aayadood, sida aayadaha suuradda annajm ee 13, 14, iyo 15. iyo at-takwiir: 23, aayadahaasna laga fahmi maayo micraajka ama in nabiga sare loo qaaday.\nWaxaa laga fahmayaa in nabigu nnk ku arkay jibriil meesha uu ku yaal geedka lagu magacaabay (sidratul muntahaa), ee ay ku agtaallo jannatul ma'waa.\nNabigu Ilaahay kulama kulmin Geedkaas hoostiisa sida wahhaabiyadu ku andacootay\nQaar juhalada wahhaabiyada ka mid ah ayaa ku andacooday in Nabigu Ilaahay ku arkay geedkaas hoostiisa oo uu halkaas kula hadlay oo lagu soo siiyay waajibaadka salaadaha ah!!\nHadaba waxaan leennahay sida ku cad axaadiista saxiixa ah Nabigu ma arag Ilaahay markii sare loo qaaday ee wuxuu arkay Jibriil, sidaasna waxaa caddaynaya xaddiiska saxiixa ah ee Imaam muslim ka soo weriyay Caa'isha.\nMicraajka waxaa si faahfaahsan u caddeeyay xaddiiska Imaam muslim soo weriyay\nWaxaa si faahfaahsan micraajka u sharxay xaddiiska Imaam muslim soo weriyay, ee nabigu ku caddeeyay dhammaan waxyaabihii uu la kulmay intii uu ku jiray micraajka, mana uusan dhihin Nabigu nnk waxaan la kulmay ilaahay, sidaa darteed qofkii yiraahda Nabigu Ilaahay buu la kulmay wuxuu been wayn ka sheegay Ilaahay sida ay Caa'isha Ummul mu'miniin dhahday.\nWaxyaabii Nabiga la soo faray waa loo waxyooday ee nabigu Ilaahay lama kulmin\nXaddiiska Imaam muslim ayay ku caddahay in nabiga loo waxyooday kolkii salaadaha waajibka ah la soo farayay, wuxuu yiri: (Kolkaas baa Ilaahay ii waxyooday wixii uu ii waxyooday, oo konton salaadood igu farad yeelay), taas ayaana caddaynaysa in salaadda lagu faradyeelay waxyi ahaan oo uusan Ilaahay la kulmin lana hadlin. Laakiin culumada qaar ayaa waxay dhaheen Waxyigaasi wuxuu ahaa mid uu nabigu maqlay hadalkii Ilaahay ee nafsiga ahaa! taasna daliil looma hayo, maxaa yeelay waxyigu qaabab badan buu leeyahay, xaddiiskana kuma cadda qaabka uu ahaa waxyigani.\nQaadidda nabiga waxaa laga wadaa sharfid ee looma qaadin si uu Ilaahay ula kulmo!\nHadaba waxaan leeyahay, Nabiga qaadiddiisa ama micraajka waxaa laga weday sharfidda nabiga, waxayna ka mid ahayd mucjisooyinkiisa, lagamana wedin in uu Ilaahay la kulmo oo la soo hadlo.\nIlaahay qofkii uu doono meeshii uu doono ayuu kula hadlayaa\nIlaahay wuxuu la hadlay Nabi muuse oo dhulka jooga sida quraanku inoo caddeeyay, marka haddii uu doono in uu muxamad la hadlo wuxuu la hadli karay asiga oo dhulka jooga, shardina ma aha in toddobada samo laga sare maro si Eebbe loola hadlo.\nCaqiidada leh: Ilaahay samada ayuu degganyahay waa caqiido habowsan\nHadaba halkaa waxaa ka cad in caqiidada wahhaabiyada ee aaminsan in Ilaahay samada degganyahay ay caqiido habowsan tahay, qofkii rumaysan caqiidadaas waa mulxid, salaad iyo soon iyo cibaado midna laga aqbali maayo, maxaa yeelay, Ilaahay caalamkan asiga ayaa abuuray uma baahna mana dhexdeggana wuxuuna quraankiisa ku caddeeyay in aanuu (Lulloonayn, oo uusan caajisayn, oo uusan daalayn) marka qofkii u malaynaya in Ilaahay ku nasanayo oo uu fadhiyo carshiga dushiisa waa kaafir Ilaahayna ma yaqaan.\nNasaarada ayaa aaminsan in Ilaahay carshiga dushiisa ku nastay\nCaqiidada wahhaabiyadu waa caqiidadii nasaarada oo qayaxan, nasaaradu waxay Ilaahay u qaybsheen saddex, wahhaabiyaduna sidoo kale, nasaaradu waxay dhaheen Ilaahay kolkii uu caalamka uumay ayuu maalinta axadda ah nastay oo carshigiisa ku fariistay, wahhaabiyaduna sidoo kale, waxay aaminsanyihiin in Ilaahay carshigiisa ku nastay oo uu meel u banneeyay Nabi Muxamad sidaasna waxaa kutubtiisa ku sheegay Shiikhooda ay caabudaan Ibn Taymiyyah.\nMuslimiintu ha digtoonaadeen, Cilmigana hala barto, war Cilmiga nuurkiisa raaca! Intii aad Ibn Taymiyyah iyo Ibn Cabdulwahaab raaci lahaydeen, Cilmiga nuurkiisa raaca!\nHadaba waxaan rejaynayaa in aan jawaab gaaban kaa siiyay arrinka micraajka, waxaanna rejaynayaa in aad iska dhaafto figradda habowsan ee Ibn Taymiyyah keenay ee leh Ilaahay Cirka ayuu fadhiyaa!! subxaana laah, maad cilmiga raacdaan intii aad nin hadalkiis ku mintidaysaan, quraankii iyo xaddiiskii laguma xusin waxaas, marka garan maayo waxa idinku ibtileeyay ictiqaadkaas kufriga ah, kaliya daliikoodu waa Ibn Taymiyyah ayaa yiri, aakhirana tolow maxay dhahayaan? ma ibn taymiyah ayaa inoo sheegay bay dhahayaan, asigana waa la keeni kolkaas buu dhahayaa, waan khaldamay!!\nLaaxowla walaa quwata Illaa billaah.\n- Monday, January 23, 2006 at 19:50:44 (CST)\nSuaal: Sida Micraajka lagu sheegay, sow nabigu Ilaahay toddobada samo ka kor kulama kulmin, maxaad u leedahay Ilaahay samada xaggeeda ma jiro?\nSheekh salaamad badan iyo duco quraanka cadadkiisa. Waxaan ku barbaaray iyadoo muslinku mawliidka akhriyo goor kasta oo kheyr la dalbaayo.\nWaxyaalaha ku yaal mawliidka nebiga waxaa ka mid ah micraajka. Taaso uu mawliidku nagu barbaariyey rumeynta micraajka, sidoo kalena quraanku sheegey iyo saxiixeynka.\nHadaba waxaa aan ictiqaadsanaa ilaa yaraanteydii in nebigu cirka u dhelmey xagaana uu samo walba anbiyadii ku sii marey isagoo jibriil lasocdo laakin markii la joogey tii todobaad ayaa nebiga iyo jibriil kala hareen halkaasuuna nebegi (csw) ilaah kula hadley shanta salaadoodna lagu soo fary. Marka hadii nebigu ilaaheen kula kulmey cirka maxaa keeney in la la dhoho ilaah cirka inagama xigo oo qofkii dhaha ilaahey cirkuu jira lagu dhoho waa gafey?\nHadii aan tooda raaco sow maaha inaan inkiro micraajka dhicitaankiisa ileen si kale kuma baxsan karaaye? Bal taa sheekh iga jaahil bixi. Keyr baan kugu ogahey if iyo aakhiro.\n- Monday, January 23, 2006 at 06:18:51 (CST)\nTahniyad: Waxaan idiinku tahniyadaynaa hoosha fiican ee aad waddaan\nAss/cl. Faddilatu shiikh xirsi iyo dhammaan ikhyaarta la wadda hoosha waxaan idiin soo gudbinaa salaan qiimo badan marka horey, marka labaad aad iyo aad ayaan ugu faraxnay bogga qaayaha badan ee aad habeeyseen ee ku difaacveyseen ahlusunnada iyo jamaacada.\nWaxaan joognaa wadanka Ameerica waxaanna idiinla garab taagannahay taageero buuxdo oo dhan kasto leh, waana idinla soo xiriiraynaa insha allah.\nkheey badan aan idiin rejaynaynaa.\nCabdi xaashi Macallin <macallin_87>\n- Monday, January 23, 2006 at 03:07:41 (CST)


Jaaliyadda Reer Afgooye oo kulan balaaran ku yeeshay Dalka Holland.19/06/2012 Kulan balaaran oo ay isugu yimaadeen dhamaan Jaaliyada Reer Afgooye ee ku nool dalka Holland gaar ahaan magaala madaxdiisa Amesterdam ayaa ka dhacay dalkaas.\nKulankan oo ahaa kii ugu horeeyay Jaaliyad intaan la eg ay ka soo qeybgashay ee reer Afgooye ah ay isugu jireen aqoonyahano ,siyaasiyiin, waxgarad, odayaal iyo dhalinyaro iyo haween si wanaagsan loogu yaqaano degmada Afgooye ee gobolka Sh/Hoose.\nKasoo qeybgalayaasha oo dhan wajigooda ka muuqatay farxad iyo reynreyn ayaa si wanaagsan uga hadleen arimo muhiim ah ee quseeyo degmadoodi maadaama hadda ay la wareegtay dowladda Kmg ee Soomaaliya walow ay ka jiraan dhibaato ay haysto dadka shacabka ah.\nUgu horeyntii shirkaasi waxaa ka hadlay Eng Cumar Xaji Maxamed Cali asagoo wacyi galin iyo buraarujin u sameyey dhalinta inay wax u qabtaan dadkooda iyo dalkooda ayna waxbartaan maadama ay heystaan fursado badan aysan haysanin dhalinta dalka ku nool.\nisla shirkai waxaa ka hadlay rug cadaaga Axmed Sh.Cusman Sh. Axmed Suldan asagoo ku waaniyay Jaaliyadda inay wax iska badalaan ay gacmaha ay is qabsadaan ayna midoobaan degmadooda ay hormariyaan maadama dalka iyaga sugaayo .\nWaxyaalaha inta badan diirada lagu saaray kulankaani wuxuu ahaa waxbarashada iyo caafimaadka iyo hormarinta beeraha iyo isbortiga.\nUgu dambeyntii shirka waxaa lagu dhawaaqay in dhiso maamul wanaagsan oo wax ka qabta arimaha Reer Afgooye waxaana loo xil saaray guddi farsamo arintaan soo hagaajiyaan ka dibna lagu dhawaaqo gadoomiyaha Jaaliyada Reer Afgooye ee dalka Holland.\nDhanka kalane waxaa goobjoog ka ahaa haween oo u qaabilsanaa arimaha haweenka iyo hormarinta qoyska kuwaasoo ay hogaaminayeen Fardowso Guudle Maxamed iyo Sagal Cusman Axmed.\nOdayaasha iyo dhalinyarada goobjooga ka ahaa waxaa ka mid ahaa:\n1.ENG CUMAR XAAJI MAXAMED 2.SH.AXMED SH.CUSMAN 3.MAXAMUUD ADEN ABDULLE\n4.C/LLAAHI XUSEEN SHARIIF\n5.FARDOWSO GUUDLE MAXAMED 6.CISMAN XUSEEN “AWJUU”


Q-22aad taxanihii adeegto – dhugasho\nmaxamedsheekafguun Febraayo 12, 2021 sheekooyin\nQ-22aad taxanihii adeegto\nlyadoo xaajo sidii u dhabaqsan tahay oo reerkii inuu foofo maagganaa inta gebida wada rogtay ay ku lisayso ayaa Maryan miyirsatay. Aayar bay inta indhaha u kala qaadday madaxa la soo kacday. Isheedu waxay qabato waxaa u horreysay afadii iyada dishaye meelaan ka dheerayn taagneyd. Afadu sidoo kale waxay isha iyana ku haysay Maryan dhaqadhaqaaqeeda. Maryan indheheedu inay wax arkaan looma malayn karo oo dhiig baa sal iyo cirib ku taagnaa, ha yeeshee iyadu wax waa aragtaa.\nMarkay indhohoodu isku dheceen, iyadoo qof waliba wax u gaara uurka ku haysto, ayaa mar labaad Maryan inay suuxdo ku sigatay oo may aamusine iyadoo aaminsan weli in dil lala dul taagan yahay qayliyo baroor af labadii yeertay, “Alla ba’ayeey, aaa, aaa, waaw, waaw, waaw” Afadiina intay awalba waa naxsanayde sii anfariirtay bay cagaha wax ka dayday iyadoo lagu raran yahayoo indhaha gudguduudan, dhiigga iyo afka digada ahee bararku simay ka qalbi dhaqdhaqsan. Hadal waxay ka tiri, “Alla alla, alla lumayeey, alla maxaa igu watay la sii qaaddan baase beladu dhashay, alla jin baa dhalaan u malaynayaa, wallee inaadan insi u dhalin, maxaa yeelay hadduu dhalo waa la arki lahaa!\nMaryan kani adayg ay u dhalatay dartii iyo ceeb ay u haysatay reer baadiyanimada bayan horay taariikhdeeda cidna ula socodsiin oy sal iyo baarba u daahdey. Meelay ka timid run ahna ilaa iyo hadda cid ogoo aan iyada ahayni ma jirin. Sidaa daraaddeed ayaaba afadu sii shaki galisay maadaama ay ahayd qof jin iyo khuraafadka aaminsan. Jirraaba ku dhacday oy iyadu samaysate ah: dhal jin baad dishey aduuna ku dili doonaa haddaan lagaa cuudin ama lagaa shidin. Si xun bay u aamintay arrintaa. Maryan miyirsatay qayladiina joojisay. Aragtay in naagtii dileysay ayan hadda haysane agteedu cidla ahayd. Mar dambay eegtay dhineceeda kale taasoy aragtay odaygii reerkee isagoo isna yaabban agtaagan. Intay yare isa soo qabatay bay fariisatay oy dhar ku sheeggii calalada ahaa isku hagaajisay. Way xishoonaysay maxaa yeelay naag bisil bay ahayd. Waxba may kicine meesheedii bay fadhi ka miistay. Qof quus jooga noloshana ka samirsan bay u ekayd. Ilkihii ka jajabay bay tuftuftay, dhaawicii afka ka gaarayna taataabatay. Inkastoy dhaawacnayd haddana sidii wax maahsanee hurdo badan seexday bay u ekayd, walowba dhibaato ageheeda gabranayd quus gaaban bay joogtay. Labada indhood intay isdaba dhigtay oy sidii qof quus jooga, wayba joogtaye, bay gebida laad-laadisay, dhulkana faraha la gashay iyadoo gacantay ciidda ku fagayso maahee tii kale dhulka u mudan tahay.\nNinkii oo meeshii inta isaga qallalay wax uu sameeyo garan la’ isagoon wax ka dhaahi jirin baa ugu damabayn Maryan kor yimid. Cabbaar buu hogtay. Hareeruhuu eegay. lyadii buu hoos u eegay. Madaxuu inta ruxay bushinta hoos yar qaniinay. Hoos buu inta ugu soo foorarsaday weydiiyey. Maryan, “ii warran sidee wax u dhe- ceen? Maxaa adigiyo Cibaado idin dhex maray? Adiguse sidee hadda tahayoo wax ku gaareen?\nMaryan oo hubi weydey ujeeddada ninku leeyahay baa inay u jawabto ka maagatay. Aragtay in su’aalo badan la weydiiyey ha yeeshee, waxay aamini la’dahay ninkoo ay isba nacab u haysatay.\nNinkii oo in muddo ahba jawaab ka sugayey Maryan ayaa markuu arkay inaan hadal ka soo socon xaggeeda, su’aalihii mar labaad ugu celiyey, danta ugu weyn ee uu ka lahaa waxay ahayd inuu dambiga afadiisu gashay la duugo Maryanna la basabaseeyo.\nMaryan inkastoyan garansiisnayn danta ninku wato, walowba ay ka shakisnayd bay, kadib markii mar labaad su’aalihii lagu soo celiyey intay kuurkuursatay luquntana hoos isugu sii laabatay iyadoo gunuunuc leh waxay tiri, “maxaad iga weydiineysaa adba goob joog baad u ahayd wixii dhacaye. Markii horeba naagtaada igama qabaneyne ma haddoo dhintay baad wax iga weydiinaysaa.”\nXikmadihii AUN Qamaan Bulxan


Wararka Maanta: Isniin, July 27, 2020-Dowladda Soomaaliya oo u jawaabtay beesha caalamka\nWasiirka wasaaradda warfaafinta Maxamed Cabdi Xayir "Maareeye" ayaa waxa uu sheegay in beesha Caalamka ay la yimaadaan usluub wanaagsan oo ay kusoo bandhigayaan aragtidooda, islamarkaana ay isticmaalaan han diblumaasiyadda ku qurux badan.\n"Waan soo dhoweyneynaa taageerada beesha Caalamka, laakiin waa iney ilaaliyaan madax bannaanida dalka iyo go'aannada hay'adaha dastuuriga ah" ayuu yiri wasiir Maareeye.\nDhinaca kale sii hayaha xilka ra'iisul wasaaraha Soomaaliya Mahdi Maxamed Guuleed ayaa waxa uu kusoo qoray Twitter-kiisa qoraal uu si toos ah farriin ugu dirayo beesha Caalamka.\n"Waxaan soo dhoweyneynaa taageerada beesha caalamka, laakiin Golaha wasiirradu waxay isla garteen iney muhiim tahay ilaalinta madax bannaanida dalka " ayuu Guuleed ku yiri qoraalkiisa.\nBeesha caalamka ayaa waxay soo saareen warbixinno ay ku dhaliileen kalsooni kala noqoshadii Baarlamanka uu ku sameeyay sabtidii, xukuumaddii uu hoggaaminayay ra'iisul wasaarahii hore Xasan Cali Kheyre.


Hamdok oo ka digay dagaal sokeeye oo ka dhaca Sudan\nRa'isul Wasaaraha Sudan ayaa taladaadii ka digay halista fowdo iyo dagaal sokeeyee oo uu sheeegay inay abaabulayaan 'kuwa daacad u ah maamulkii hore' isagoo difaacayay dib u habeynta Sudan looga saarayo dhibaatada dhaqaale ee qotoda dheer iyo xasilinta siyaasadda xilliga kala guurka ah.\nAbdalla Hamdok ayaa hadalkan ka sheegay khudbad uu kula hadlay dadka dalkiisa, taas oo uu ka jeediyay telefishinka maalmo kaddib markii rag dhallinyaro ah oo watay budad iyo ulo ay xireen waddooyinka caasimada Khartoum, kaddib markii ay dowladdu joojisay lacagihii ay ku kabi jirtay shidaalka.\nDowladda Hamdok ayaa ku howlgasha heshii awood qeybsi ah, kaas oo u dhexeeya militariga iyo rayidka, kaddib kacdoonkii dadweynaha ee ciidanku xukunka uga tuureen hoggaamiyihii waayo-aragga ahaa ee Omar Al-bashiir bishii April 2019.\nXilliga kala guurka ah ayaa ujeedadiisu tahay in lagu gaaro doorasho, isagoo ku eg dhammaandka sanadka 2023.\n"Xaaladda nabadgelyada ee ka sii dareysa waxay inta badan ku xirantahay kala qeybsanaanta ka dhex jirta qeybaha kacdoonka, taas oo fursad ay ka faa'iideystaan siineysa cadowgeenna iyo haraadigii taliskii hore" ayuu yiri Hamdok.\nWaxa uu sheegay inta dib u habayn lagu samaynayo amniga Sudan ay taagnaan doonaan halista amni ee gudaha iyo dibada uga imaanaya.\n"Kala qeybsanaanti waxay inoo horseedii kartaa xaalad fowdo ah oo ay hormuud ka yihiin kooxaha burcadda ah iyo kuwa dambiileyaasha ah, taasoo horseedi karta fiditaanka isku dhaca dhammaan kooxaha rayidka ah, taas oo horseedi karta dagaal sokeeye" ayuu yiri Ra'isul Wasaare Hamdok.\nIn kasta oo Sudan ay ku guulaysatay ammaan caalami ah ee ku aaddan dib-u-habeynta dhaqaale tan iyo markii uu dhacay xukunka Bashiir, isla markaana ay horumar ka sameysay dhanka deyn cafinta, waloow in badan oo reer Suudaan ah ay soo food saartay cunno yari ay la daalaa dhacayeen nolol maalmeedkooda, iyadoo sicirka uu sare u kacay sanadkii la soo dhaafay.


In ka badan 130 ayaa ku dhintay Lampedusa - BBC Somali\nIn ka badan 130 ayaa ku dhintay Lampedusa\nImage caption ilaa boqol iyo konton ayaa la badbaadiyay\nUgu yaraan 130 qof oo Afrikaan ah ayaa ilaa hadda meydkoodi la helay, qaar kale oo badanna waa la la'yahay kadib markii dooni ay saarnaayeen ay kula degtay meel u dhaw xeebta jasiiradda Lampedusa ee dalka Talyaaniga.\nWaxaa nolol lagu badbaadiyay ilaa 150, hase ahaatee waxaa wali maqan 200 oo kale. Dadkaasi inkasta oo aan faahfaahin buuxda laga heyn, waxaa la sheegay inay u badan yihiin Eritrean iyo Soomaali.\nBadhasaabka jasiiradda Lampedusa ee dalka Talyaniga ayaa sheegay in dadka la badbaadiyay laga soo saaray badda, ka dib markii ay halligantay dooni ay saarnaayeen ilaa 500 oo qof oo ah tahriibayaal Afrikaan ah.\nImage caption ilaa 130 ayaa ku dhintay badda\nWaa markii labaad ee toddobaad gudihiisa ay dad Tahriibayaal ah ku dhintaan baddaasi.\nDadka halkaasi ku dhintay sida wararku ay sheegeen waxa ka mid ahaa dumar uur leh iyo caruur. Waxaana la aaminsan yahay in ay ka soo kicitameen Libya markii ugu dambeysay.


Arrin nasiib darro ah oo shalay ka dhacday magaalada Muqdisho & baraarug loo baahan yahay | Hadalsame Media\nHome Maqaallada Arrin nasiib darro ah oo shalay ka dhacday magaalada Muqdisho & baraarug...\nArrin nasiib darro ah oo shalay ka dhacday magaalada Muqdisho & baraarug loo baahan yahay\n(Muqdisho) 15 Agoosto 2021 – Waxay dad badani aad u dhaliileen arrin shalay ka dhacday xaafadda Gubta Ciise Cabdi oo haatan ka tirsan Degmada Dayniile.\nWaxaa la sheegay in dhallinyaro mooto wadataa ay bilaabeen inay dadka ka dhacaan telefoonnada gacanta, balse waxaa markii dambe helay ciidamada amaanka halkaa ku sugan kuwaasoo 2 ka mid ah toogasho ku diley.\nYeelkeede, maydka ayaa muddo dheer jidka yaalley iyadoo ay halkaa ku marayeen dadkii xaafadda oo ay dabcan carruuri ka buuxdo iyagoo daawanaya dadkaa la diley ee misna jidka la waray.\nMarka laga soo tago inay ku habboon tahay saxna tahay in tuugada iyo ciddii dembi gasha la ciqaabo, haddana waa in la helo nidaam caadil ah oo qof kasta dembigiisa inta uu la egyahay ka bila, ha yeeshee, waxaa khalad ah oo saamayn maskaxeed iyo mid niyadeed dadka guud ahaan gaar ahaan da’yarta u gaysanaya inay maalin walba arkaan dad la dilay oo misna jidka la dhigayo.\nQiyaas cunug yar oo dugsi Qur’aan ama iskuul ka yimid amaba aan weli gaarin ee u banbaxaya cunfiga noocaas ah, qaab noocee ah ayuu u barbaarayaa?\nTaasi waxay abuuraysaa bulsho bahaloowdey oo bilaa naxariis ah, sidoo kale waxay dilaysaa qiyamka iyo qiimaha qofka, iyadoo sidoo kale fogaynaysa inay dadku qiimeeyaan nabadda iyo micnaha xasillooniyada.\nDhaqamada noocan ihi waa inaysan ka dhicin meel la sheegayo inay dowladi ka jirto, waloow ay nasiib darro tahay in ciidamada DF ay marar badan iyagu ugu horreeyaan gaysiga tacaddiga iyo ku tumashada xeerka iyo xasilloonida.\nOgoow, dhacdooyinka noocan ihi waa ku qaabeeya bulshada silloon ee aan samaantaba xiisaha badan u qabin ee aannu maanta ku suntan nahay.\nPrevious articleNinka sawirka ka muuqda waa Maamule iskuul, QISO yaab leh ayaase ka dambaysa sababta uu QORIGA u qaatay!!\nNext articleDaalibaanku ma doonayaan Cilmaaniga & xitaa SALAFIYIINTA waxayna taageersan yihiin hal MAD’HAB (Akhri bayaanka aragtidooda)


Olole dadka Soomaalida ah lagu beegsanayo oo ANKARA ka billowday + Sababta - Caasimada Online\nHome Warar Olole dadka Soomaalida ah lagu beegsanayo oo ANKARA ka billowday + Sababta\nOlole dadka Soomaalida ah lagu beegsanayo oo ANKARA ka billowday + Sababta\nAnkara (Caasimada Online) – Dhawrkii sano ee lasoo dhaafay, fagaaraha Kizilay ee ku yaalla bartamaha magaalada Ankara ee dalka Turkiga waxaa camiray ganacsiyada ay ka sameynayaan dadka Soomaalida ah ee sida xad dhaafka ah u tegaya dalka Turkiga, iyagoo kala kulmay soo dhaweyn iyo qadarin heerkeedu sareeyo.\nBulshada Soomaaliyeed ee kusii badanaysa caasimadda Turkiga ayaa halkaas ka hir gelisay maqaayado, goobo lagu shaaho, bakhaarro dharka lagu iibiyo iyo ganacsiyo la-talin ah oo ay ku ganacsadaan labada dhinac, iyagoo si tartiib tartiib ah goobta uga dhigay xaafad firfircoon oo leh ganacsi xoog leh.\nSi kastaba ha ahaatee, Xaafadaas oo ay si weyn u camireen dadka Soomaaliyeed ayaa hadda waxay noqotay meel ay Turkidu ku dhibaateyaan Soomaalida, waxaana halkaas kusoo badanaya naceybka loo qabo soo galootiga.\nWargeyska Maalinlaha ah ee Sozcu oo ah wargeys si weyn uga hadla arrimaha soogalootiga ayaa warbixin uu daabacay Bishii Aprill wuxuu cinwaan uga dhigay “Xarunta Ankara waxay noqotay Soomaaliya.”\nWargeyska ayaa warbixintiisa ku sheegay in ganacsatada magangeliyo-doonka ah ee ka timid Soomaaliya ay gabi ahaanba u beddeleen laba waddo oo ku yaalla Kizilay “in ay waddankooda ka dhigaan.”\nWixii warbixintaas ka dambeeyey, booliska Turkiga qeybtiisa dhar-cadda ayaa billaabay inay si joogto ah u booqdaan goobaha ganacsi oo ay Soomaalidu ku leedahay halkaas, iyagoo sameynaya baaritaano teel-teel ah oo ay ku dhibaateynayaan macaamiisha, sida ay dadka deegaanka u sheegeen Middle East Eye.\nBishii Sebtembar, dhacdo ka yaabisay Soomaalida Kizilay ayaa ka dhacday Ankara, kadib markii ay Booliska xireen ganacsato Soomaaliyeed oo halkaas ku lahaa xarumo waaweyn, iyadoo ugu dambeyntiina lagu amray inay isaga baxaan dalka Turkiga, taas oo ku khasabtay garansatada inay iibiyaan xarumahooda ganacsiga oo gebi ahaanba ay iska xiraan.\nDalka Turkiga oo marti geliyey ku dhawaad Shan Milyan oo qaxooti ah oo badi ka yimid Suuriya ayaa waxay xaqootiga kula dhaqmaan hab aan wanaagsaneyn.\nBilihii la soo dhaafay, mucaaradka Turkiga ayaa bilaabay inay sii huriyaan olole ka dhan ah dowladda oo ku guul dareysatay inay soo saarto xeelado lagu maareeyo qaxootiga oo aan aheyn “siyaasadda xuduudaha furan.”\nFarqiga ugu weyn ee u dhaxeeya bulshada Soomaaliyeed iyo qaar badan oo ka mid ah dadka soo galootiga ah ee ku nool dalka Turkiga ayaa ah in Soomaalida ay u badan yihiin dad aqoon sare leh oo si sharci ah ku yimid wadanka Turkiga.\nInta badan dadka Soomaalida ah ee ku nool Turkiga ayaa heysta sharciyo degenaansho ah, waxayna lacag ku maalgeliyaan guryaha iyo ganacsiga dalka.\nDhibaatada lagu hayo qaxootiga ayaa waxaa kusoo biiray Soomaalida dalkaas ku nool, kadib markii bishii August ay rabshado ka dhaceen qayb kale oo ka mid ah magaalada Ankara, halkaas oo muwaadiniinta Turkida ah ay waxyeello u geysteen goobo ganacsi iyo guryo ay la haayeen qaxooti Suuriyaan ah, kadib markii ay soo baxeen warar sheegaya in qof qoxooti ah uu wiil dhallinyaro ah ku dilay beer lagu nasto.\nWixii intaas ka dambeeyay waxaa caadi ka noqday goobaha ganacsiga oo ay Soomaalidu leedahay in lagu arko ciidamo boolis ah oo ku labisan dareeska ciidamada, inkastoo ay si sharci ah u dhisteen goobo ganacsi oo ay ka howlgalaan.\n“Marka hore, 15 askari oo boolis ah ayaa soo xaadiray, waxayna bilaabeen inay meel walba ka raadiyaan dadka wixii ka dambeeyey 8-dii Sebtembar,” Maxamed Ciise Cabdullaahi, oo ah milkiilaha kafateeriyada Soomaalida ayaa sidaas u sheegay MEE.\n“Kadib shan maalmood boolis dhar cad ah ayaa mar kale nagu soo booqday, qaar naga mid ah ayaa la geeyey saldhigga booliska ee noo dhow. Waxay nooga digeen inaan shaqaaleysiino shaqaale aan fasax lahayn.” Ayuu sii raaciyey hadalkiisa.\nCabdullaahi waxa uu rumeysan yahay in booqashooyinka booliska ay qayb ka yihiin olole dhibaatayn ah oo ay wadaan maamulka deegaanka, wuxuuna sheegay in shaqaaleysiinta shaqalaha aan la fasixin ay kaliya keeni karto ganaax lacageed, balse aysan keeni karin in ganacsiyada la xiro, sida haddaba dhacday.\n“Ugu horeyn arrimahaan waa wax khuseeya degmada, shaqana kuma lahan booliska,” ayuu yiri Onur Boran Duman, oo ah qareen ku takhasusay khilaafaadka shaqada.\nMilkiilayaasha dukaamada ganacsi ee dalka Turkiga ayaa sheegay inay ku faraxsan yihiin joogitaanka Soomaalida, maadaama ay xaafadda u keeni jireen lacago iyo shaqooyin badan.


Qaanuunka Arrimaha Khaaska ah & Kukiyada\nProtestantism iyo qulqulka\nIntee in le'eg ayay dawannada kaniisaddu miisaamaan?\nCategory: Theology 0\nQiimaha Liiska: $7.99 Qiimaha: $6.99 Waxaad Keydisay: $1.00 (13%) Immisa Miisaaman Dawanku? Gambaleelka laga bilaabo 10 ilaa 15 inji dhexroorka culeyskiisu yahay 30 ilaa 75…\nXafladda meherku ma kitaabbaa?\nWaa inay muujisaa "calaamadaha bikranimada" (dhiigga go'yaasha subaxda ka dib), laakiin ma jirto shuruud noocaas ah oo ragga ah. 4) Ma jiro xaflad guur...\nWaxaad weydiisay: Yaa kaniisaddu ka saartay?\nJanaayo 3, 1521, Pope Leo X wuxuu soo saaray dibiga papal Decet Romanum Pontificem, kaas oo ka saaray Martin Luther Kaniisadda Katooliga. Yaa laga saarayaa Katooliga…\nSidee buu Pastor Chris u bilaabay adeeggiisa?\nChris Oyakhilome waxa uu shaqadiisa Kiristaanka bilaabay isaga oo wax ka baranayay Jaamacadda Ambrose Ali University, Ekpoma ee dalka Nigeria ee Edo. Wasaaraddiisu waxay markii hore ku bilaabatay sidii Mu'miniinta 'Loveworld Fellowship waxayna noqon lahayd…\nJawaab degdeg ah: Muxuu Baybalku ka yiri ka helidda caawimaadda kuwa kale?\nBaybalku wuxuu sheegayaa in Ilaah jecel yahay kan farxad wax ku bixiya (2 Korintos 9:7) iyo in Ciise baray inay ka wanaagsan tahay in wax la bixiyo markaas la qaato (Falimaha Rasuullada 20:35). … Awood u leh…\nMaxaa tusaale u ah diinta madaniga ah?\nTusaalooyinka caqiidada madaniga ah waxay ka muuqanayaan odhaahyada loo adeegsaday cilmi-baadhista sida kuwan soo socda: "Maraykanku waa quruunta Ilaah doortay maanta." … “Fasaxyada sida afraad…\nDiintee aan ku deeqin xubnaha?\nMarkhaatiyaasha Yehowah waxaa badanaa loo qaataa inay ka soo horjeedaan ku-deeqidda sababtoo ah waxay aaminsan yihiin ka-soo-kabashada dhiigga. Si kastaba ha ahaatee, tani waxay ka dhigan tahay oo kaliya in dhammaan dhiigga laga saaro ...\nWaa maxay muhiimada uu Baybalku u leeyahay noloshayda?\nQorniinku wuxuu ina siinayaa xalalka xaalad kasta oo nolosha ah. Halka Erayga Ilaahay uu ina barayo inaan jeclaano xataa cadaawayaashayada, wuxuu sidoo kale nooga digayaa inaan...\nJawaab degdeg ah: Sidee ayay diintu u keentaa isku dhac bulsho?\nXagjiriinta diinta ayaa inta badan ku tilmaama falalkooda inay yihiin kuwo ka badbaadinaya adduunka kooxaha sharka leh. Dadka diinta u isticmaala inay abuuraan khilaafaad waxay si fudud u badiyaan aaminsanaanta naftooda…\nJawaab degdeg ah: Sidee bay bani-aadmigu gacan uga geysteen daciifinta Kaniisadda Katooliga?\nSidee bay bini'aadantinimada Renaissance gacan uga geysteen daciifinta Kaniisadda Katooliga Roomaanka? Waxay rumaysnaayeen fikirka xorta ah waxayna su'aal geliyeen caqiido badan oo la aqbalay. … Iibinta iyo iibsashada…\n1 2 ... 1,900 Next\nKu saabsan qoraaga.\nHello, magacaygu waa Colleen. In my blog, waxaan ka hadlayaa jihada noocan oo kale ah Masiixiyadda sida Brotestanism iyo wadarta kaniisadaha madax-bannaan ee ay ka kooban tahay.\nXaggee bay Baybalka kaga qoran tahay in Ciise yahay Wiilka Ilaah?\nMagacee ayaan ku baabtiisaa?\nSu'aal: Muxuu Lewi uga jeedaa Baybalka?\nWaa maxay doorka Ruuxa Quduuska ah ee nolosha iyo howlgalka kaniisadda?\nJawaabta ugu wanagsan: Halkee bay dahabka oo dhami ka yimaadeen Baybalka?\nImmisa nooc oo Kitaabka Quduuska ah ee KJV ayaa jira?\nNunyadu ma noqon karaan Kaniisadda Ingiriiska?\n© 2022 Guriga Salaadda\nNala Xiriir | Nagu saabsan | Qaanuunka Arrimaha Khaaska ah & Kukiyada\nU fiirsashada kuwa xaqa u leh! Dhammaan agabka lagu dhejiyay goobta waxaa si adag loogu talagalay ujeeddooyin macluumaad iyo waxbarasho! Haddii aad u malaynayso in dhejinta shay kastaa ay ku xad-gudbaynayso xuquuqdaada daabacaada, hubi inaad nagala soo xidhiidho foomka xidhiidhka oo alaabtaada waa laga saari doonaa!


Daacish oo ku muransan muqaal ay ka duubeen Boosaaso – Puntland Post\nPosted on January 12, 2019 by CCCPP\nDaacish oo ku muransan muqaal ay ka duubeen Boosaaso\nPuntland Post ayaa ogaatay in kooxda Daacish ee ku sugan buuraleyda gobolka Bari ay ku muransan yihiin,baahinta muuqaal laga duubay dad ay ku laayeen gudaha magaalada Boosaaso.\nMadaxda sare ee kooxda Daacish ayaa isku’ khilaafsan, in ay soo bandhigaan muuqaalkan oo ay ka duubeen,dilka ganacsato iyo saraakiil ka tirsan laamaha canshuuraha Boosaaso,sida ay xogtani sheegayso.\nXubno ka tirsan Daacish ayaa go’aansaday in ay muuqalkan faafiyaan,si ay taageero dheeri ah uga helaan Daacishta ku sugan dalalka Carabta,hase yeeshee xubno kale ayaa sheegay, in haddii muuqaalkan la baahiyo uu sababi doono kacdoon iyaga ka dhan ah oo Boosaaso ka bilowda.\nXubnaha diiddan in muuqaalkan la baahiyo, ayaa tusaale u soo qaatay, dhibaatadii ay kala kulmeen,markii ay muuqaallo ka duubeen dad ay ku laayeen magaalada Muqdisho,taasi oo keentay in Al-shabaab ay ugaadhsi ku bilowday xubnihii Daacish ee Koonfurta Soomaaliya.\nKooxda Daacish ee uu hoggaamiyo wadaadka jirroolaha(cudur qaba) ee Cabdulqadir Mu’min ayaa ku dhuumaalaysta buuraleyda koonfurta ka xiga degmada Qandala ee gobolka Bari,tan iyo markii ay ku dhawaaqeen, in ay daacad u yihiin ururka Daacish ee dalalka Carabta.\nXogtan ayaa Puntland Post ka heshay ilo’ kala duwan oo codsaday in aan magacyadooda iyo codadkooda midna la baahin sababo amni-darteed.


Dagaal ka dhacay Duleedka Degmada Diinsoor | Radio Baidoa\nGuriga Wararka Maanta Dagaal ka dhacay Duleedka Degmada Diinsoor\nDagaal u dhexeeyay u dhexeeyay Ciidanka dowladda Federaalka, kuwa Koonfur Galbeed iyo Al-shabaab ayaa gelinkii dambe ee Maanta ka dhacay deegaano ka tiran Gobolka Baay, waxaana kasoo baxaya faah faahino.\nDagaalkaas ayaa bilowday, kadib markii Ciidanka dowladda ay weerar qorsheysan ku qaadeen deegaan lagu Mitir oo hoostega degmada Diinsoor ee Gobolka Baay, waxaana halkaas ka dhacay dagaal saacado badan qaatay.\nKhasaaro isugu jira dhimasho iyo dhaawac ayaa ka dhashay dagaalkii dhexnaray Ciidanka dowladda iyo Al-shabaab, sida ay sheegayaan dadka deegaanka oo maqlayay dhawaqa rasaasta la isdhaafsanayay.\nMaamulka degmada Diinsoor iyo Saraakiisha hoggaaminayay Ciidamada ayaa sheegay in dagaalka ay ku dileen dagaalyahano ka tirsan Al-shabaab, uuna jiro Khasaaro kala duwan oo labada dhinac soo kala gaaray.\nGuddoomiyaha Diinsoor Cabdisalaan Xaaji Siidow ayaa Radio Baidoa u sheegay in Ciidamada dowladda Federaalka iyo kuwa KGS ay weerar ku qaadeen deegaan ay ku sugnaayeen Shabaab, uuna dhacay dagaal xoogan.\nSidoo kale Guddoomiye Cabdisalaan Xaaji ayaa sheegay in nolosha ku qabteen xubno ka tirsan Al-shabaab, sidoo kale gacanta ku dhigeen Meydad dagaalamayaal la dilay, waa sida uu hadalka u dhigay.\nCiidamada dowladda Federaalka, kuwa Koonfur Galbeed iyo Al-shabaab ayaa dhowr jeer dagaalo xoogan waxaa ay ku dhexmareen deegaano ka tirsan Gobolka Baay, kuwaasi oo geystay Khasaaro isugu jira dhimasho iyo dhaawac, waxaana dhinacyada ay kala sheegteen guulo.


Diig Si Mucjiso Ah U Dilay Mulkiilhiisa! - Xogside-news Xogside\nHome WARARKA CAALAMKA Diig Si Mucjiso Ah U Dilay Mulkiilhiisa!\nDiig Si Mucjiso Ah U Dilay Mulkiilhiisa!\nIsbatooraha Booliska ee deegaanka Jeevan ee koonfurta dalka Hinidya ayaa sheegay inuu ka dhacay shil uu ku dhintay nin 45 jir ahi. Booliiska ayaa cadeeyay in la doonayeen in halkaasi lagu qabto dagaalka laba Diig. Waxaana uu intasi ku daray in mid ka mid ah labada mulkiile ee labada Diig ee dagaalamaya leh uu diigiisa lugta ugu soo xidhay Mindi 3 inch ah.\nSida Booliisku cadeeyeen ninkan oo lagu magcaabi jiray, Thanjula Satish, oo da’diisuna ahayd 45 jir, ayuu weerar ku soo qaaday Diigiisu ka hor inta aan ciyaarta dagaalka labada Diig la bilaabin, waxaana uu Midida kaga dhaawacay Bawda isagoo xididka hawlabaha uu gooyay.\nMadaama deegaanka lagu qabto dagaalkan khariban ay yihiin gobolada koonfurta dalka Hindiya waxa ka fogaa Isbitaalka, waxaana uu sheegay booliisku inuu ninkaasi dhintay dhiig bax awgeed, iyadoo aan weli Isbitaalka la gaadhsiin,.\nTaliyaha booliiska Jeevan ayaa intaasi ku daray in booliisku ay dacwad fureen isla markaana ay raadinayaan in ka badan toban qof oo ku lug lahaa abaabulka dagaalka Diigaga. Haddii lagu helo dambiga, qabanqaabiyaasha waxa ay wajahayaan laba sano oo xadhig ah.\nDagaalku Diigaga waxa uu caan ka yahay gobolada Koonfureed sida Telangana, Tami Nadi iwm. Dawladda ayaa mamnuucday dagaalkan sanadkii 1960, laakiin haddana waxa si qarsoodi ah u sameeyay dadka Hinduuska ah, gaar ahaan maalmaha ciidahooda. Diigga ayaa isaguna goobta ka baxsaday waxaana soo qabtay Booliiska ee geeyay goob xayawaanka lagu xanaaneeyo.\nDadka u dooda xuquuqda xayawaank ayaa iyaguna muddo dheer ku baaqayay in la joojiyo dhaqanka axmaqnimada ah ee sharciyada baalmarsan. Dagaalkan ayaa ah mid ay aad u xiiseeyaan hinduuska iyagoo ay ka soo qayb galaan kumnaan qof, waxaana la sheegay in sanad kasta ay ku dhintaan boqolaal diig dagaalkan.\nPrevious article25 Best WordPress Podcast Themes for 2021\nNext articleIsku dey Waad Guulaysane!


Seirra Leone oo Soomaaliya u soo direysa 850 askari qeyb ka ah howl galka AMISOM – idalenews.com\nDowladda Seirra Leone ayaa sheegtay in Soomaaliya ay u soo diri doonto ilaa 850 askari oo ka qeybq aadanayay howl galka midowga Afrika ee AMISOM.\nMadaxweynaha Seirra Leone Ernest Bai Koroma ayaa sheegay Isniintii in Ciidamadiisa diyaar garow ugu jiraan sidii ay uga qeyb qaadan lahaayeen howl galka AMISOM ee la dagaalanka Kooxda Islaamiyiinta Al-Shabaab.\n“Maanta oo ay ciidamadeena dhameystireen 12 bilood oo tababar ah waxay diyaar u yihiin inaan ciidamo u dirono Soomaaliya, waxaan u mahadcelineynaa Mareykanka iyo Ingiriiska oo nagu taageeray tababarka iyo saadka ciidamada”ayuu yiri Madaxweyne Koroma oo xusay in Ciidamadiisa ay qaateen tababar milateri oo buuxa.\nWararka ayaa sheegaya in Ciidamada Seirra Leone loo soo dirayo Soomaaliya Talaadada soo socda, si ay uga howl galaan Gobolada Koofureed.\nCiidamo ka socda dalalka Uganda, Brundi, Jabuuti, Kenya oo qeyb ka ah howl galka AMISOM iyo Ciidamada Itoobiya oo sanadkii hore ka soo tallaabay xadka ayaa ku sugan Soomaaliya, kuwaasoo dagaal kula jira Xarakada Al-Shabaab.


Hiran State - News: Xaalada Mogdisho TFGda, Shabaab iyo shirar is daba joog ah oo halkaasi ka socda.\nXaalada Mogdisho TFGda, Shabaab iyo shirar is daba joog ah oo halkaasi ka socda.\nMogdisho: (Hiranstate.com)-Magaalada Mogdisho ayaa noqotay magaalo ay maalmahani ka jireen shirar is daba joog ah kuwaasi oo iskugu jira kuwo siyaasada dalka lagu falanqeynayo iyo kuwo ay qabiilada somaliyeed qaarkood isku arkayaan. bal aanu dul mar guud ku sameyno.\nDowlada Federalka iyo halka ay wax u marayaan.\nWaxaa si weyn u soo shaac baxayo qilaafka ka dhaxeeya gudoomiyaha baarlamaanka iyo madaxweynaha Somaliya kaasi oo ku saabsan xiliga ay kordhisteen golaha baarlamaanka ee mudada sedaxda sano ah. shir uu maanta ku qabtay magaalada Mogdishu oo uu dhigay gogosha wasiirka madaxtooyada TFGda ayaa waxaa ka soo qeyb galay waxgarad, xildhibaano iyo waliba aqoonyahano. shirkaasi ayuu wasiirka ku sheegay inuu ku casuumay oo kaliya beelaha Hawiye oo uu ka soo jeedo sida uu sheegay kedibna waxuu halkaasi ka soo jeediyey isagoo ku hadlayey magaca madaxweynah Somaliya in beesha Hawiye ay ka hor timaado go,aanka uu baarlamaanka Somaliya waqtiga ku kordhistay. kediba waa waxgaradkii iyo xildhibaanadii shirka ka soo qeyb galay ayaa yiri bal horta Salaadii ayaa la joogaye aanu tukano kedibna wax shirkii ku soo laabtay ma jirin sidaasi ayuuna qorshahii wasiirka madaxtooyada ku shaqeyn waayey oo uu ku fashilmay.\nMarka laga soo tago qilaafka ka dhaxeeya madaxweynaha Somaliya iyo gudoomiyaha baarlamaanka Soamliya waxaa jiro qilaaf aan walito banaanka u soo bixin oo ka dhaxeeya R/wasaaraha Somaliya iyo madaxweynaha Somaliya kaasi oo ku qotoma arimaha sharciga iyo awooda madaxweynaha iyo R/wasaaraha kala xadideyso oo midkasta kan kale ku qabsado mararka qaarkood.\nMadaxweynaha Somaliya oo ay xiliga madaxtinimadiisu ka harsan tahay dhawr bilood ayey dadka saadaaliya arimaha siyaasada leeyahiin waxaa macquul ah inuusan waqtigaasi gaarin marka aad u guur gasho ololaha xawaaraha ku socda oo isaga ka dhanka ah oo ay wadaan gudoomiyaha baarlamaanka iyo xildhibaano u badan qabqablayashii dagalka Somaliya, kuwaasi oo si uusan uga hadlin mudada uu kordhistay baarlamaanka doonaya iney xukunka ka tuuraan.\nUrurka Shabaab iyo dagaalada ay ka wadaan magaalada Mogdisho.\nWarar lagu kalsoonaan karo ayaa sheegaya in ay Shabaab aad ugu baahan tahay risaasta ka dhaca qorayga Baasuugaha oo uga imaan jiray dhinaca dowlada inkasta oo la soo sheegayo iney wadan dadaal ay dib ugu furayaan mid ka mid ah jidadka soo gala magaalada Mogdisho arintaasi oo ay iska kaashanayaan ganacsato ka tirsan ururka Shabaab oo arimaha hubka iyo kala iibintooda u qaabilsan Shabaab iyo saraakiil uu ka mid yahay Indhacade howshaasi oo ku dhaw gabo gabo waa hadii dib loo furo jidadkaasi.\nMaxaa dhici kara hadii la furo jidadkaasi hada xiran ee gala suuqa Bakaaraha?\nHadii la furo waxaa dib u soo laabanayo Hoteladii sida sahlan loo qarxin jiray iyo waliba qaraxyadii jidka isku xira Madaxtooyada iyo garoonka diyaaradaha laga sameyn jiray. waxaa kale oo yaraanayana awooda ciidamda dowlada maadama hubkii ay ku dagaal gali lahayeen si sahlan looga iibsan karo kedibna ay kooxahaasi laba jibaaraan dagaalda ay ka wadaan Mogdisho.\nSi kastaba TFGda sida muuqata wax badan oo awood ah kuma lahan siyaasadaha hada socda maadama ay shacabka Somaliyeed iyagu ka shirayaan danahooda iyagoo degaanadooda u sameysanaya maamul goboleedyo ugaar ah. sidoo kale masuuliyiinta dowalda ayaa ceebweyn kala kulmi doona warbixin laga yaabo iney dhawaantaan UNDP soo bandhigto taasi oo muujineysa sida ay hogaanka dalka ugu sareeya ugu takri faleen dhaqaalo loogu talo galay gobolada Somaliya in wax looga qabto sida caafimaadka, waxbarashada iyo waliba amaanka dadkaasi taasi oo sanadkasta lagu bixiyo malaayiin dolar.\nDhaqaalahaasi waxey dowlada u isticmaashaa qaab qaldan iyadoo halkii ay amaanka goboladaas iyo sidii ay nidaamka dowlada u gaarsiin laheyd ka fikiri laheyd ayey ku mashquuleen iney shacabkaasi kala irdheeyaan iyagoo markasta ku mir mirsiyooda in gobolo badan oo dalka ka jira aysan shacabkoodu mideysneyn. xitaa waxey awoodi karaan iney isku keenaan ma doonayaan iney isku keenaan hadiiba ay gobolada qaarkood ka jiro fikir kala duwanaan shacabka dhexdi ah. waxaa kale oo ay awoodaan iney mid ka mid ah ay si buuxda u dhahaan waxaanu la shaqeyneynaa maamul hebel hadba kii ay iyadu u aragto inuu macquul la yahay, taasina ma doonayaan iney sameeyaan waa marka laga hadlayo siyaasda TFGda ay kula dhaqmeyso qaar gobolada Somaliya shacabkooda ka mid ah ileen shacabka gobolada Somaliya oo kala danbeyn iyo tacliin hela waxaa ugu muhiimsan hantida ay jeebka gashanayaan qaarkoodna hogaanka ugu sareeya waxaa loogu yeeraa Shiikh iyo wax la mid ah.\n· admin on March 22 2011 15:04:50 · 0 Comments · 1904 Reads ·\n14,579,506 unique visits


Taliska ciidanka Xoogga dalka oo shacabka Janaale ka... - Axadle | Wararka Maanta – The one stop destination for Somalia\nTaliska ciidanka Xoogga dalka oo shacabka Janaale ka…\nTaliska Ciidanka Xoogga dalka ayaa shacabka deegaanka Janaale ee Gobolka Shabeellaha Hoose ka dalbaday in ay la shaqeeyaan Ciidanka Xoogga dalka ee qabsaday deegaanka Muhiimka ah ee Janaale.\nGaanshaale Xasan Saalax Cabdi Taliyaha Guutada Gorgor ee ciidanka xoogga ayaa sheegay shacabka deegaanka Janaale in ay kala shaqeynayaan hormarinta deegaanka sidoo kalana inaysan ku soo dhexdhuuman dagaalyano ka tirsan Al Shabaab.\n“Waxaa tihiin dad Soomaali ah waxa aad xaq u leedihiin waxa ay xaqa u leeyihiin Soomaalida kale, wiilka Janaale jooga waxa uu waq u leeyahay wax barasho dadku caafimaad iyo hormarin ayay u baahanyihiin” ayuu u sheegay shacabka Janaale oo goob fagaare ah uu kala hadlaayay.\n“Looma dulaysnaan karo wiilal yar yar oo maxkaxda laga khalday oo raba in ay cunaan dhiigiina aa deegaanka Maamulaayay, hadana anaga ayaa idin shaynaya” ayuu yiri Taliyaha guutada Gorgor.\nWaxa uu sheegay in shacabka oo la shaqeeya Ciidanka Xoogga dalka looga guulaysa karo Al shabaab isaga oo dalbaday wada shaqayn dhexmarta labada dinac.


Halkee la kala marayaa doorashada Mareykanka?\nMusharraxiinta ku tartameysa doorashadi madaxtinimo ee shalay ka dhacday dalkaan Mareykanka ayaanan wali ku kala bixin doorashada, kaddib markii ay soo bixi weysay natiijada gobollo muhiim ah oo ay ka mid yihiin Pennsylvania, Michigan, Georgia, North Carolina, Wisconsin iyo Arizona, oo weli tirinta codadka ay ka socoto.\nMadaxweyne Trump oo ka socda Xisbiga Jamhuuriga iyo Joe Biden, madaxweyne ku-xigeenki hore oo ka tartamaya Xisbiga Dimoqraadiga, ayaa labaduba xalay saqdi dhexe kadib la hadlay taageerayaashooda.\nJoe Biden xalay saqdi dhexe kaddib ayuu khudbad kooban ka jeediyay magaalada laga soo doorto ee Wilmington ee gobolka Delaware, wuxuuna u sheegay in doorashada ay ku guuleysan doonaan, isaga oo yiri niyadda dagsada, innaga ayaa ku guuleysa doonna.\nWuxuu kale oo sheegay in aysan doorashada dhamaan doonin ilaa cod walba laga tirinayo.\nMadaxweyne Donald Trump ayaa isna khudbad ka jeediyay Aqalka Cad ku sheegtay inuu guul ka gaaray doorashada, inkasta oo weli tirinta codadka aysan dhammaan, natiijada rasmiga ahna aan la shaacin.\nMadaxweynaha ayaa yiri "Xaqiidii doorashadaan waan ku guuleysannay. Laakin sida muuqata, waxaa wali socoto tirinta codadka dhowr gobol oo ah kuwa go’aamin doona natiijada kama danbeysta ah.”\nMadaxweyne Trump ayaa isaga oo aanan faah-faahin biixn sheegay in ay dhacday “wax isdaba marin,” sidaasi daraadeedna uu qorsheynayo inuu Maxkamadda Sare la aado natiijada doorashada.\nTrump wuxuu sheegay inuu guulo waa weyn kasoo hooyey gobollada Florida, Texas iyo Ohio, sidoo kalana uu codad badan Biden kaga hogaaminayo gobollada hadda aanan wali lagu dhawaaqin natiijadooda.\nSida ay sheegayaan dadka ka faallooda arrimaha siyaasadda Mareykanka, saddexda gobol ee Wisconsin, Michigan iyo Pennsylvania ayaa ah kuwa kala saari doono cidda noqon doonta madaxweynaha afarta sano ee soo socota maamuli doona dalka ugu awoodda badan caalamka ee Mareykanka.\nSi kastaba, waxaa suurta-gal in natiijada kama dambeysta ah aan la ogaan maalmo haddii aad la isugu dhow yahay, sababo la xiriira codad lagu soo diray boostada, oo iman doona maalmaha soo socda, kuwaas oo la tirin doono.


Taliyeyaasha Maraykanka ma diidi karaan haddii Trump uu bixiyo amar weerar nuyuukleer ah ? | Baligubadlemedia.com\nTaliyeyaasha Maraykanka ma diidi karaan haddii Trump uu bixiyo amar weerar nuyuukleer ah ?\nInkasta oo caadi ahaan aysan diidi karin amarka madaxweynaha, haddane taliyeyaasha waxa ay madaxweynaha weeydiisan karaan in uu sharaxaad maangal ah ka bixiyo amarkiisa iyo waxa loogu marmarsoonayo, waxayna fasax u haystaan in ay “maya” ku yiraahdaan haddii amarkaas uu yahay mid sharci darro ah.\nMaxay ka dhigantahay tijaabadii ugu dambeysay ee nuyuukleerka Kuuriyada Waqooyi?\n“Madaxweynaha amar ayuu bixiyaa, kaas oo hoos u dhaadhaca, fulintana waxaa leh qof hoos jooga, haddii madaxweynaha uu jeneraalada wargaliyo, waxaa ka dhalana hanaan wada tashi oo balaaran, waxbo la’iskama sameeyo meeshan” ayuu intaas ku daray.\n“Haddii amarka fulineed uu yahay mid sharci daro ah , waxaad galaysaa xabsi, waxaadna xabsi gali kartaa noloshaada inta ka dhiman” ayuu yiri jeneraalka.\nProf Colangelo waxa uu sheegay in aysan wax habboon ahayn in shaqaalaha darajadooda hooseysa lagu dhiirogaliyo in ay su’aal galiyaan amarka madaxweynaha, haddii kale “heykalka militariga iyo kala sareynta oo dhan ayaa qalqal galaya”.


LUUKOS 3 - Kitaabka Quduuska Ah\n1Waxay ahayd sannaddii shan iyo tobnaad oo Tiberiyas Kaysar boqranaa, markii Bontiyos Bilaatos xukumi jiray Yahuudiya, oo Herodos taliye u ahaa Galili, walaalkiis Filibosna taliye u ahaa Ituraya iyo dalkii Tarakhoonitis, oo Lusaniyas taliye u ahaa Abilene,\n2oo Annas iyo Kayafas wadaaddadii sare ahaan jireen, markaasaa ereygii Ilaah cidlada ugu yimid Yooxanaa ina Sakariyas.\n3Wuxuu yimid Webi Urdun hareerihiis oo dhan isagoo dadka ku wacdiyeya baabtiiskii toobadda dembidhaafka aawadiis,\n4siday ugu qoran tahay kitaabkii hadallada Nebi Isayos, Waa codka kan cidlada kaga qaylinaya, Jidka Rabbiga hagaajiya, Waddooyinkiisa toosiya.\n5Dooxo walba waa la buuxin doonaa, Qar iyo buur walbana waa la gaabin doonaa, Wixii qalloocanna waa la toosin doonaa, Jidadka xunxunna waa la simi doonaa,\n6Uunka oo dhammuna badbaadinta Ilaah ayay arki doonaan.\n7Haddaba wuxuu ku yidhi dadkii badnaa oo u soo baxay inuu baabtiiso iyaga, Dhal jilbisay, yaa idiinka digay inaad ka carartaan cadhada imanaysa?\n8Haddaba midho toobad istaahila soo bixiya, hana bilaabina inaad isku tidhaahdaan, Waxaannu leennahay Ibraahim oo aabbe noo ah. Waayo, waxaan idinku leeyahay, Ilaah waa karaa inuu dhagaxyadan carruur uga kiciyo Ibraahim.\n9Haddeer weliba faaska waxaa la dhigay geedaha guntooda. Sidaa darteed geed walba oo aan midho wanaagsan soo bixin waa la gooyaa oo dabka lagu tuuraa.\n10Markaasaa dadkii badnaa weyddiiyeen, oo waxay ku yidhaahdeen, Haddaba maxaannu samaynaa?\n11Kolkaasuu u jawaabay oo iyagii ku yidhi, Kii laba khamiis qabaa, ha siiyo kii aan waxba qabin; kii cunto qabaana, sidaas oo kale ha yeelo.\n12Markaasaa waxaa u yimid cashuurqaadayaal in la baabtiiso, waxayna ku yidhaahdeen, Macallimow, annaguna maxaannu samaynaa?\n13Isaguna wuxuu ku yidhi, Waxaa laydiin amray wax ka badan ha qaadanina.\n14Markaasaa askarna weyddiisay oo ku tidhi, Annaguna maxaannu samaynaa? Wuxuu iyagii ku yidhi, Ninna ha dulmina, oo ninna ha masabidina; mushahaaradiinnana raalli ku ahaada.\n15Intii dadku filanayeen oo kulligoodna qalbiyadooda kaga fikirayeen Yooxanaa inuu yahay Masiixii iyo in kale,\n16ayaa Yooxanaa kulligood u jawaabay oo ku yidhi, Anigu waxaan idinku baabtiisaa biyo, laakiin waxaa imanaya ku iga itaal weyn, kan aanan istaahilin inaan yeelmihii kabihiisa furo. Isagu wuxuu idinku baabtiisi doonaa Ruuxa Quduuska ah iyo dab.\n17Masaftiisu gacantiisay ku jirtaa inuu goobtiisa wax lagu tumo aad u safeeyo oo sarreenkana maqsinkiisa ku soo ururiyo, laakiin buunshaha ayuu dab aan demeyn ku gubi doonaa.\n18Digniin badan oo kale ayuu dadka ku wacdiyey.\n19Laakiin kolkuu taliye Herodos u canaantay walaalkiis Filibos naagtiisii Herodiya aawadeed, iyo waxyaalaha xunxun oo Herodos sameeyey oo dhan aawadood,\n20ayaa Herodos waxan oo dhan weliba ku daray inuu Yooxanaa ku xidho xabsigii.\n21Markii dadkii oo dhan la baabtiisay, waxaa dhacay in Ciisena la baabtiisay, oo intuu tukanayay ayaa samadu furantay,\n22oo Ruuxa Quduuska ah ayaa dushiisa ku soo degay isagoo muuqasho jidh leh oo qoolley u eg, waxaana samada ka yimid cod leh, Adigu waxaad tahay Wiilkayga aan jeclahay; ee waan kugu faraxsanahay.\n23Oo Ciise markuu bilaabay inuu wax baro, wuxuu ahaa qiyaas soddon jir, isagoo ahaa (sida loo moodayay) ina Yuusuf, kan ahaa ina Heli,\n24kan ahaa ina Matad, kan ahaa ina Laawi, kan ahaa ina Malki, kan ahaa ina Yanna,\n25kan ahaa ina Yuusuf, kan ahaa ina Matatiyas, kan ahaa ina Caamoos, kan ahaa ina Na'uum, kan ahaa ina Esli, kan ahaa ina Naggay,\n26kan ahaa ina Ma'ad, kan ahaa ina Matatiyas, kan ahaa ina Semey, kan ahaa ina Yuusuf, kan ahaa ina Yuuda,\n27kan ahaa ina Yo'anna, kan ahaa ina Reesa, kan ahaa ina Serubaabel, kan ahaa ina Salaatii'eel, kan ahaa ina Neeri,\n28kan ahaa ina Malki, kan ahaa ina Addi, kan ahaa ina Koosam, kan ahaa ina Elmoodam, kan ahaa ina Ceer,\n29kan ahaa ina Yooses, kan ahaa ina Eliiceser, kan ahaa ina Yoorim, kan ahaa ina Matad, kan ahaa ina Laawi,\n30kan ahaa ina Simecoon, kan ahaa ina Yuuda, kan ahaa ina Yuusuf, kan ahaa ina Yoonam, kan ahaa ina Eliyaqiim,\n31kan ahaa ina Mele'as, kan ahaa ina Menna, kan ahaa ina Matata, kan ahaa ina Naataan, kan ahaa ina Daa'uud,\n32kan ahaa ina Yesay, kan ahaa ina Coobeed, kan ahaa ina Bocas, kan ahaa ina Salmoon, kan ahaa ina Naasoon,\n33kan ahaa ina Caminadaab, kan ahaa ina Araam, kan ahaa ina Esroom, kan ahaa ina Feres, kan ahaa ina Yahuudah,\n34kan ahaa ina Yacquub, kan ahaa ina Isxaaq, kan ahaa ina Ibraahim, kan ahaa ina Tara, kan ahaa ina Naakoor,\n35kan ahaa ina Seruukh, kan ahaa ina Ragaw, kan ahaa ina Faleg, kan ahaa ina Xeber, kan ahaa ina Salah,\n36kan ahaa ina Qaynaan, kan ahaa ina Arfaksad, kan ahaa ina Sheem, kan ahaa ina Nuux, kan ahaa ina Lameg,\n37kan ahaa ina Metushelax, kan ahaa ina Enoog, kan ahaa ina Yaared, kan ahaa ina Mahalaleel, kan ahaa ina Qaynaan,\n38kan ahaa ina Enoos, kan ahaa ina Seed, kan ahaa ina Aadan, kan ahaa ina Ilaah.\n< LUUKOS 2\nLUUKOS 4 >


Wararkii ugu Dambeeyay Dagaalka Baladweyne iyo Warar Naxdin leh oo sheegaya in - Allbanaadir Media\nHome Warka Maanta Wararkii ugu Dambeeyay Dagaalka Baladweyne iyo Warar Naxdin leh oo sheegaya in\nWararkii ugu Dambeeyay Dagaalka Baladweyne iyo Warar Naxdin leh oo sheegaya in\nWararka aan ka heleyno magaalada Beledweyne ee xarunta gobolka Hiiraan waxay sheegayaan in wasiirka arrimaha gudaha Soomaaliya Jenaraal Mukhtaar Xuseen Afrax oo ku sugan magaadaas uu galabta kulan gaar ah la qaatay Ugaaska beesha Xawaade, Ugaas Yuusuf Ugaas Xasan.\nWasiir Mukhtaar ayaa Ugaaska kala hadlay xal u helidda xiisadda ka laloosan gobolka Hiiraan, gaar ahaan magaalada Beledweyne, si looga baaqsado isku dhacyo ka dhasha xiisadda siyaasadeed ee ka jirta deegaanka, taas oo salka ku heysa diidmo maamul oo ka dhan ah hoggaanka HirShabeelle.\nIlo ku dhaw kulankaas ayaa Allbanaadir Media u sheegay in ugaaska beesha Xawaadle Ugaas Yuusuf Ugaas Xasan uu wasiir Mukhtaar ka dalbaday in dowladda federaalka ay soo faro-galiso muranka maamul ee ka jira magaalada Beledweyne, si looga gudbo wax walba oo caqabad iyo dib u dhac u keeni kara shacabka reer Hiiraan.\nDhankiisa wasiirka arrimaha gudaha dowladda federaalka Jenaraal Mukhtaar ayaa la sheegay inuu Ugaaska Xawaadle ka balan qaaday in dowladda dhexe ay ka shaqeyn doonto sidii loo qaboojin lahaa xiisada ka taagan magaalada Baledweyne, isla markaana ay ka shaqeyn doonaan sidii loo qancin lahaa cid kasta oo tabasho qabta.\nKulankii ay galabta Beledweyne ku yeesheen Wasiirka Arrimaha Gudaha Soomaaliya Jeneraal Mukhtaar iyo Ugaaska Xawaadle ayaa dhacay saacado kadib markii Ugaas Yuusuf oo kaashanaya waxgaradka deegaanka uu ku guuleystay dejinta xiisadii ka dhalatay ciidankii gadoodsanaa ee xalay la wareegay magaalada.\nQaar kamid ah odayaasha dhaqanka ee magaalada Baledweyne oo maanta warbaahinta la haday ayaa sheegay in iyagoo kaashanaya Ugaaska Beesha Ugaas Yuusuf Ugaas Xasan Ugaas Khaliif ay ku guuleysteen dajinta xaaladii kacsaneyd ee ka jirtay magaalada Baledweyne, kadib markii ay xalay la wareegeen ciidamo ka tirsan militeriga Soomaaliya oo gadoodsan iyo cidanka Jeneraal Xuud.\nRa’iisal Wasaarihii hore ee Soomaaliya oo geeriyoodayRa’iisal Wasaarihii hore ee Soomaaliya oo geeriyooday\nMadaxweynihii hore ee Galmudug oo dhaawacmayMadaxweynihii hore ee Galmudug oo dhaawacmay\n“Waxaa shaki inooga jiraa in Hiiraan ay ka mid tahay gobollada Soomaalida, sababtoo ah madaxda dowladda way arkaan waxa ka jira Hiiraan, mana soo faragaliyaan, Ra’iisul wasaare Roobloow maxaa kaga soo uray Hiiraan? Waqooyi waad inoo dhaaftay. Koofur waad inoo dhaaftay, Dhuusamareeb waad tagtay, Baydhaba waa tagtay, Gedo waa tagtay oo Kismaayo waa tagtay, ee maxaad Baledweyne u imaan la’dahay, Rooblow waxaan kugu baaqaynaa inaad si deg deg ah u soo faragaliso arrinta Hiiraan, oo aadan indhaha ka fiirsan,” ayuu yiri Nabadoon Maxamed Cabdi Raaxooy oo u hadlay odayaasha reer Beledweyne.


Shiinaha DTU ZD3030 Soo-saar iyo Warshad | ChiLink\nShabakada WCDMA / HSDPA / HSUPA\nRS232 / RS485 / TTL dekedda\n● Taageer xarumaha xogta laba-geesoodka ah, mid weyn iyo keyd kale\nU fidiyaan softiweer maareyn ah maamulka fog\nZD3030 IP MODEM waa nooc ka mid ah qalabka kumbuyuutarrada gacanta iyo kumbuyuutar kumbuyuutar ah oo loogu talagalay Internetka Waxyaabaha, kaas oo isticmaala shabakadda dadweynaha ee NB-IoT GPRS / CDMA / WCDMA / EVDO si ay u siiso dadka isticmaala howlaha gudbinta xogta fog ee wireless-ka. Badeecaddu waxay isticmaashaa xoog-wershede-wershado heer-hooseeya ah oo 32-bit ah iyo noocyo farsamooyin heer-sare ah oo wershedo ah, iyadoo lagugu rakibay nidaam-hawlgal-waqtiga-dhabta ah oo ah barnaamijka taageerada barnaamijyada waxayna siisaa dekedda RS232 / TTL iyo RS485 oo si habboon oo daah-furan ugu xidhi kara hal qalab shabakad taleefan gacmeed ah, oo kuu oggolaaneysa inaad ku xirnaato qalabkaaga taxane ah ee jira oo keliya qaabeynta aasaasiga ah\nBadeecadani waxaa si ballaaran loogu isticmaalaa aagagga M2M ee silsiladda warshadaha IoT, sida gaadiidka caqliga leh, bixinta biyaha, shabakadda casriga ah, guriga caqliga leh, maaliyadda, boosteejooyinka moobiilka ee loo yaqaan 'POS terminals', otomatiga silsiladda keena, otomatiga warshadaha, dhismayaasha casriga ah, ilaalinta dabka, amniga guud , ilaalinta deegaanka, saadaasha hawada, daaweynta caafimaadka dhijitaalka ah, sahaminta dareenka fog, milatariga, sahaminta hawada, beeraha, dhirta, arrimaha biyaha, macdanta dhuxusha, baaritaanka kiimikada iyo meelaha kale, iyo wixii la mid ah.\n· Wax soosaarka warshadaha ee caadiga ah, EMC naqshadeynta ka hortagga faragelinta, la qabsiga deegaanka ee xoogga leh;\n· Qalabka fiirsashada ee gundhigga ahi wuxuu bixiyaa habab kala duwan oo dib-u-dejin ah, oo lagu xakameyn karo softiweerka si loo gaaro hannaan dammaanad-warshadeed oo kaamil ah;\n· LSupport casriyaynta fog, barnaamijka DTU waxaa lagu casriyeyn karaa iyadoo loo marayo Server FTP ；\n· Hab maamuuska isgaarsiinta xogta sare iyo mid adag, iyadoo la saxayo qaladka iyo sirta. Gudbinta xogta ma waayi karto baakadaha, waxay ku wareejin kartaa in ka badan 100k sawirro iyo feylasha animation flash, ma muuqan doonaan mosaic dhacdo;\n· L Waxay leedahay shaqo awood leh waxayna taageertaa seddex qaab oo shaqeynaya: DTU (nidaamka caadiga ah), SMS modem iyo modem. Habka DTU, waa habka gudbinta xogta GPRS waxayna u diri kartaa xogta dekedda taxane ah (RS232 / RS485 ama TTL) ee qalabka isticmaalaha serverka internetka. Habka 'DTU', wuxuu sidoo kale ku heli karaa farriimo gaagaaban oo SMS ah (marka uu dirayo farriimaha gaagaaban, wuxuu u baahan yahay inuu u beddelo SMS illaa IO dekedda); Habka modemka SMS waa qaabka gudbinta SMS-ka, adeegsadayaashuna waxay dejin karaan nooc (hab maamuus ah) iyo nooca B (hufan) qaabka gudbinta SMS; Markaad isticmaaleyso qaabka modem, waxay ku habboontahay heerka tilmaamaha (gsm07.05 iyo 07.07). Isticmaalayaashu waxay ku dhammaystiri karaan howlaha loo baahan yahay iyagoo ku qoraya midkooda barnaamijyada wax lagu barto;\n· Kala beddelashada qaabka u dhexeeya DTU iyo modemka SMS ayaa lagu qaabeyn karaa iyada oo loo marayo softiweerka qaabeynta isticmaaleha, iyo qalabka adeegsadaha sidoo kale wuxuu si jajab leh u qaabeyn karaa qaabka shaqada illaa dekedda IO inta lagu jiro isticmaalka; Habka 'Modem' waa in la qaabeeyaa iyadoo la dirayo tilmaamaha qaabeynta marka isticmaalaha uu ku shaqeynayo;\n· Taageer siyaabo badan oo isku xirka tooska ah: isku xirka sheyga beddelka shabakadda ee sheyga zr2000, iyo isku xirka zd3030 oo leh isla nooc ka mid ah sheyga zd3030 (ku habboon isticmaalka GPRS bilaa internet), adigoo ogaanaya hal-hal iyo hal xiriir badan;\n· Nidaamka diiwaangelinta otomaatiga ah ee IP wuxuu xaqiijin karaa noocyo kala duwan oo adeegyo ah wuxuuna dhisi karaa nidaam aad u ballaaran oo ballaaran oo codsi wireless ah ah\n· Hurdo fog iyo toos: Waxaad u isticmaali kartaa taleefanka nambarka cayiman si aad u garaacdo lambarka DTU si aad u seexato una soo toosto DTU, taas oo ku habboon dadka isticmaala inay seexdaan marka aysan isticmaalin DTU, waxayna si weyn u badbaadineysaa qiimaha taraafikada ;\n· Wax-ka-beddelka fog ee cabbiraadaha DTU: taageeridda beddelka SMS-ka ee cabbirada DTU iyo wax ka beddelka shabakadda ee cabbirada DTU;\n· Shaqada heeganka ee isgaarsiinta ee xoogga badan: haddii shaqada adeegga heeganka la daarto, xiriirka ka dhexeeya adeegaha weyn iyo adeegaha heeganka ayaa si otomaatig ah loo beddeli karaa. Marka adeegaha ugu weyn uu leeyahay dhibaatooyin, wuxuu si toos ah ugu xirmi doonaa serverka heeganka ah;\n· Taageerada barnaamijka softiweerka ee awoodda badan, codsiga barnaamijka softiweerka sanado badan, awood badan, qaan gaar ah oo qumman;\nHore: Serial Server SS2030\nshaqada aasaasiga ah Gelitaanka tcp / ip protocol\nHeerka gundhigga ah ee waxbarista (gsm07.05 iyo 07.07)\nTaageerada tilmaamaha kordhinta\nTaageero SMS, USSD, CSD\nGudbinta xogta hufan\nTaageer cinwaanka IP-ga ama magaca xogta xarunta magaca, iyo taageerida APN gaar ah\nGSM / GPRS Qeybta soo noqnoqota ： GSM850MHz / EGSM 900MHz / DCS1800MHz / PCS1900MHz\nGPRS Saldhigga Mobilada Fasalka B\nGPRS ： CS1 ~ CS4wasakhda korantada ： Habka ka baxsan 100 <100uA\nHabka jiifka 3 <3mA (celcelis)\nHabka hadalka （GSM900, PCL = 5 ： 200mA\nHabka xogta （GSM900, PCL = 5, Class12 ： m 300mA\nFiinta ： 2.0Axasaasi ： GSM 850 ≥ -106dbm\nPCS 1900 ≥ -106dbmLa jaanqaadi kara heerka waxbarashada (gsm07.05 iyo 07.07)\nTaageer tilmaamaha kordhinta ALT\nGelitaanka TCP / IP\nLambarka taxanaha ah\nVCC AWOOD: DC5-24V\nGND Dhulka Power\nUTXD1 Soo dirista dekedda Serial (DTU dekedda serial / RS485 a) (oo ku xiran isticmaalaha helaya dhamaadka / RS485: a)\nURXD1 Qaadashada dekedda Serial (DTU dekedda serial / RS485 b) (oo ku xiran gudbiyaha isticmaalaha / RS485: b)\nSoo Saarkii1 Wareeg badeecada wax soo saarka 1 ayaa loo habeyn karaa sida RTS terminal xakamaynta socodka qalabka (nidaamka caadiga ah: wax soo saarka1)\nGelinta1 / RST Beddel terminal aqtiga 1; Isticmaaluhu wuu habeyn karaa RST terminal terminal (nidaamka caadiga ah: gelinta1)\nGND Saldhigga dekedda Serial\nSoo saar2 Wareeg badeecada wax soo saarka 1 ayaa loo habeyn karaa sidii qalabka xakamaynta socodka qalabka CTS (nidaamka caadiga ah: wax soo saarka2)\nXAALADDA On line waa heer sare, off khadka ama signal daciif ah waa heer hoose\nSW / Gal 2 DTU, qaabka isbadalka qaabka SMS, heerka sare waa DTU, heerka hoose waa SMS, isticmaale wuu u habeyn karaa inuu beddelo terminal aqbasho 2 (nidaamka caadiga ah: SW)\nXuduudaha korantada Danab shaqeeya DC 5V ～ 16V\nSugitaan: <40mA @ 5V\nXiriirinta: <300mA @ 5V\nQiiqa hawada ka baxa: 1 5A @ 5V\nXuduudaha deegaanka Heerkulka shaqada - 30 ℃ ～ 80 ℃\nHeerkulka keydinta - 40 ℃ ～ 85 ℃\nQoyaanka qaraabada ah: 20% - 95% (uumag ma laha)


Madaxweynaha Soomaaliya oo si rasmi ah uga dhagax-dhigay Jaamacadda Ummada Soomaaliya magaalada Qardho[Sawirro] | SAHAN ONLINE\nMadaxweynaha Soomaaliya oo si rasmi ah uga dhagax-dhigay Jaamacadda Ummada Soomaaliya magaalada Qardho[Sawirro]\nQARDHO – Madaxweynaha Jamhuuriyadda Federaaliga ah ee Soomaaliya Maxamed Cabdullaahi Farmaajo ayaa gelinkii dambe ee arbacada si rasmi ah uga dhagax-dhigay Jaamacadda Ummada Soomaaliya(JUS) faraca ku yeelanayso Puntland magaalada Qardho.\nProf. Khaliif Maxamed Barre oo muddo kasoo shaqeeyey Jaamacadii Ummada Soomaaliya isla markaana kamid ahaa dadkii xilka iska saaray dhulka Jaamacadda laga dhisaayo ayaa sheegay in dhulkan muddo dheer loo hayey in Jaamacad laga dhiso ,maantana ay tahay farxad iyo riyadii oo rumowdey.\nProf. Jimcaale oo ah Rektorka Jaamacadda Ummada Soomaalya ayaa munaasabadii dhagax-dhigga ka sheegay in Qardho ay tahay magaalo ku habboon in laga dhiso faraxa Puntland ee Jaamacadda Ummada Soomaaliya.\nWaxa uu xusay in Qardho ay tahay magaalo Waxbarasho oo ay ku yaalaan Iskoolo aad u badan kumanaan arday ahna ay wax ka bartaan,sidoo kalena ay ku taalo meel dhexdhexaad ah khariiradad ahaa.\nRektoar Jimcaale ayaa sheegay in kuliyado muhiim ah ay keenayaan magaalada Qardho marka uu dhammaado dhismaha Jaamacadda,wuxuuna bulshada Qardho ugu baaqey in ay u diyaar garoobaan ardey Soomaaliyeed oo ka kala imaan doona daafaha dalka oo dhan.\nProf. Jimcaale ayaa ka codsaday Madaxweynaha Soomaaliya Maxamed Cabdullaahi Farmaaho in ay dhismaha Jaamadda ee Qardho laga hirgelinayo ay dedejiyaan dhismaheeda kuna daraan qorshaha sanadka.


"Dadkii sow tan haadkiyo, haanraawe boobeen" Q 4aad\nYou are here: Home Home "Dadkii sow tan haadkiyo, haanraawe boobeen" Q 4aad\nXaaji Af-qallooc, naxariistii Janno Ilaahay ha ka waraabiyo e', waxa laga hayaa oo laga guntay maansadii halkudheggeedu ahaa: "Iyaba waa tabaalaha adduun, taynu aragnaa." Ma mooddaa in uu sii arkayay waayahan cakiran ee ay Somaliland badeen Haaddan iyo Haanraawahan ku habsaday,\n"Dadkii sow tan haadkiyo, haanraawe boobeen"\nRag waa hal-adayg e;,\nIn aan hambalyeeyo,\nHog layga qaniinay,\nAyaa ka hagaagsan,"\nMaansada Hambabber ee Hadraawi, 1982kii, Muqdisho,\nXaaji Af-qallooc, naxariistii Janno Ilaahay ha ka waraabiyo e', waxa laga hayaa oo laga guntay maansadii halkudheggeedu ahaa: "Iyaba waa tabaalaha adduun, taynu aragnaa." Ma mooddaa in uu sii arkayay waayahan cakiran ee ay Somaliland badeen Haaddan iyo Haanraawahan ku habsaday, Ilaahay ha ka dul qaado e'. In uu Eebbeheen baryada inaga aqbalo, Aammiinta igu dara. Ma igu darteen? Ha samaato oo ha la helo. Intaasi waa duco iyo arar dadab-galkeedii.\nHoos aan u sii dego. Golihii Wakiillada ayaa laalay takaaliiftii baadda iyo boobka ahayd ee baabuurta soo degaysa la saaray. Hadda waxaan ka hadlayaa boobkii iyo dhacii aan geedna loogu soo gabban ee ajnabiga aan haybtooda la garanayn loo soo kaxaystay. Sida aan ka halacsaday dood habeen dhaweyd lagu qabtay HCTV xataa nimankaa dabinka laga dhigtay ee doollarka aan haybta lahayn hololobinaya caafimaadkooda lama baadhin. AIDS, Hargab-shinbireed iyo Hargab-doofaar midna lagama baadhin. Xataa bir-libaaxda yar ee ay sitaan baabuurta oo dhan ma laasinto ama ma wada gashaba, MOT dhanna ma aha. Sida aan ka bowsaday looga-qaateenka baaddaa bixiyay nimankan Baakistaaniyiinta lagu sheegayaa waxay sitaan bir-libaax yar oo aan waxba sheegayn. La-ye lacagta Wasaaradda Maaliyaddu ma qaadi jirin ee nimankan ajnabiga ah ayaa juwanka dadka u jarayay oo lacagtana qaadanayay. Raalli iga ahaada, ma ay qaadan jirin ee cid ayay u qaadi jireen ay Xukuumaddeennan baas ka war qabto oo ay og tahay oo lagu naas-nuujiyo iyada oo ay dan-yartii beerka u jiifto diifta iyo diihaalka ay qabaan.\nDaliilkeedu wuxu yahay hadalkii sida weyn loo baahiyay ee uu Wasiirka Hawlaha Guud ku sheegay shirkii jaraa'id ee uu qabtay. Miyaanu odhan waanu qaadannay Go'aankii Golaha Wakiillada sidiisiina waanu u fulinaynaa. Wuxu intaa ku daray Baadhistii Tayada Baabuurtu sideedii ayay u socnaysaa, lacagtana dadka baabuurta leh laga qaadi maayo e', dawladda ayaa bixinaysa. Miyaanay yaab iyo lama arag ahayn? Yaa lacagta la siinayaa? Yaa se laga qaadayaa? Haa......Waa sidii aynu aamminsanayn oo kol haddii aanay Maaliyaddu xerayn jirin lacagta cid kale ayaa qaadan jirtay. Wasiirka Hawlaha Guud wuxu sheegay in Dawladdu bixinayso. Laakiin Wasiirku ma caddayn cidda qaadan jirtay ee loo roon yahay ee immikana la siinayo. Miyaad garateen ciddan loo roon yahay ee lagula dhici la' yahay lacagtan baabuurta laga qaadaa waa xaaraan. Cabdi Iidaan Faarax ayaa isaga oo sarriiganaya si fiican u sheegi yaqaannay oo tan oo kale odhan jiray: "Anuu daaha kama rogin, dadku se waa yaqaannaa."\nBal ciddaasi ha inoo joogto e', Wasiirkeennan amran ee deeqsiga ahi lacagtan uu Baakistaaniyiinta siinayo xaggee ayuu ka keenayaa. Xaalkii Xukuumaddeennan Kacaan-ka-dari ma wuxu noqday: "Demmen wayska huruddaa, Docda bari ka laba- gura."\nWaa guulaha ma-guuraanka ah ee ay soo hoysay Xukuumaddeenna is-ma og ee sacabka ha loo tumo, si uu saarku uga soo degona iyada oo la taagan yahay oo 'Maxallal qiyaam' lagu jiro, ha loo qaado hees-baastii suuxdinta u ahayd ee "Dhulkeenna......... nimcaa fadhida, Dhulkeenna.......... nimcaa fadhida.""\nMarka geel darka loo horo, ayay Xukuumaddeenna faan-jecel Gorayo u heestaa. Dadkii ayaa wax la cuno ama jidiinkaa uu mariyo la', markaas ayay iyaduna Wareegto Madaxweyne ka soo saaraysaa Bacaha oo ay Magacaabaysaa Guddoomiyaha Qurbo-joogga iyo wax la mid ah oo qofaf aan qarankan u soo dhaamin lagu raalli-gelinayo. Waa Xukuumad u dhisan dad aan qarankan ehel u ahayn oo dhiirri-gelinaysa tahriibka iyo in ay da' yarteennu Saxaaraha iyo Badaha ku idlaato.\nBacda in la joojiyo ma aanu diidin oo waa guddoon, bal se xilkii laga qaaday iyo kaalintii ay ku jirtay maxaa buuxinaya? Tii hore ee dhulka aafaysay maxaa laga yeelayaa? Qashinka ha la guro mooyaan e', maxaa Xukuumaddeenna u diiday Qashinka ha la maareeyo! Guryaheennuu waa nadiif oo intaa in le'eg oo qashin ah uma oggolin. Qashinku wuxu buuxiyay meelihii inaga dhexeeyay. Sow ma aha oo keliya in aynu dibaddana wada yeelanno sida aynu guryaheenna u leenahay oo qashinka u diidno. Waxaynu ka dhimanaynaa waa intaas. Dadka se miyaynu qancin karaynaa, haddii aanay Xukuumaddeennii dan guudba u jeedin ee ay Xafiisyadii iyo Xarumihii ka dhigatay dabinno lagu qadhaabto oo dadweynuhu u yaqaanniin: "Tubaa Halaq-yaal."\nDhanka kale Xukuumaddeennii wax-ma-tara, waxa ka soo hadhay cashuur la guro iyo dakhli la kordhiyo. La-ye cashuurtii Berriga ha la soo guro. Xukuumaddeennii fadhiidka ahayd ee ammaan-jecel waxay ka hadlaysaa maamul-wanaagga iyo la-dagaallanka musuq-maasuqa oo 'Seminaarro' ayay qabanaysaa. Maxaynu tu' walba arkaynaa!\nXukuumaddeennii heeryadeed-cuna waxa ka soo hadhay cashuur. Codkeedu waa cashuur. Cabaadka waa cashuur. Waxay cuntaaba waa cashuur. Waxay calaalisaaba waa cashuur. Waxay cantuugtaaba waa cashuur. Waxay ku ciirtaaba waa cashuur. Waxay curisaaba waa cashuur. Waxay culayska saartaaba waa cashuur. Waxay cutisaaba waa cashuur. Waxay ka cabbir-qaadataaba waa cashuur. Waxay caal ka qaaddaaba waa cashuur. Waxay ku cashidaaba waa cashuur. Waxay cir-bixisaaba waa cashuur. Waxay calashataaba waa cashuur. Waxay cuurataaba waa cashuur. Waxay cel-celisaaba waa cashuur. Canaanteedu waa cashuur. Cugashadeedu waa cashuur. Cuwaafteedu waa cashuur. Callaafteedu waa cashuur. Carigsigeedu waa cashuur. Ciil-baxeedu waa cashuur. Curaarteedu waa cashuur. Calaacalkeedu waa cashuur.\nXukuumaddeennu haddii ay ku tidhaahdo: "Ii cug," oo aad ugu jawaabi weydo: "Cashuur," waa ay ku cunaysaa, haddii aanay ku calaashanba. Maansha e', Cige Aw Cali yidhi:\n"Calankii yimaaddaba wax baa, lagu cashuuraaye,\nSow waxay dawladui cuntaa, cuud nin kale maaha,"\nHadda cashuurta cidi ma diiddana oo dalka iyo dadkuba waa ay ku dhismaan. Bal se mararka ay Haadda iyo Haanraawayaashu dalalka ama ummadahaba ku habsadaan, waxay noqotaa wax loo adeegsado sidii dadka midiidin looga dhigan lahaa ee wixii ummadda ka dhexeeyay qof ahaan, qoys ahaan iyo koox ahaanba loogu danaysan lahaa. Waxa la diiddan yahay cashuurtan iyo hantidan ummadda ee sida gaarka ah loogu danaysanayo ee lagu iibsanayo daarahan dhaadheer ee daruuraha ransanaya ee War-baahinta Ijtimaaciga ah ka bixi la' ee maqal iyo muuqaalba lagu soo bandhigayo.\nBal ka warrama dee sheekooyinkan dhaafi la': Dubai Port Bebera, Balore, Block 26aad ama 27aad ama kaleba, Bir-libaaxda Baadhista Baabuurta, Badinta Cashuurta Berriga iwm. Bal u fiirsada Xukuumaddeenna. Miyaan doogsin-cararkii iyo daan-la-roorkii Dubai loogu qamaamin oo aan loo dillaal tegin. Sow taa daasadaha madhan lala meeraysanayo.\nXukuumaddeennu indhahan ay Doollarka badda hoosteeda ku jira ku arkayso, maxay ugu arki weyday Boodhkan ay ku taallo ama ku qoran tahayba: "Waaxda Kastamadda" ee Xarunta cashuuraha ee Taar Dheer u dhow ku yaal. Xukuumaddeennu ma waxay qori garan weyday: "Waaxda Kastammada." Ma'daa laban-laaban ee Da'du ma laban-laabna. Qoraalka afka Soomaaliga miyaanu xil ka saarnayn? Mise isaguna dalkaba ma laha ee waa ku marti! Bal adba!\nIntaa haddana, "Guray waa warramayaa, guulna wuu akhriyayaa."\nSow tii Macallin Gaarriye lahaa:\nCabaadku naf weeye,\nGodkay cidhif joogto,\nDan bay ugu ciiri,"\nAstaamihii yar yaraa iyo astaamihii waaweynaa (minor and major signs) ee galbashada nidaam is-nuugay waa ay muuqdaan, godkuna sidaa Gaarriye sheegay waa lama-huraan.\nDhammaad, waana inoo Sabtida dambe haddii Eebbe idmo


Daanyeel 7 SOM - Riyadii Daanyeel Ee Afarta Bahal - Bible Gateway\n7 Sannaddii kowaad oo boqorkii Baabuloon oo ahaa Beelshaasar, ayaa Daanyeel riyooday, waxna waa la tusay isagoo sariirtiisa ku jiifa; markaasuu riyadii qoray, waxyaalihii dhammaantoodna wuu sheegay. 2 Daanyeel wuu hadlay oo yidhi, Waxaan riyadaydii habeennimo ku arkay afartii dabaylood oo samada, oo badda weyn ku soo dhacaysa. 3 Oo waxaa baddii ka soo baxay afar bahal oo waaweyn, ee midba kan kale ka duwan yahay. 4 Midkii kowaad wuxuu u ekaa libaax, baalal gorgorna wuu lahaa, oo waan fiirinayay ilaa baalashiisii laga rifay, oo dhulka kor baa looga qaaday, oo waxaa lagu taagay laba lugood sidii nin oo kale, nin qalbigiisna waa la siiyey. 5 Oo bal eeg, bahal kale oo labaad oo orso u ekaa, oo dhinac keliya ayuu ku taagnaa, oo saddex feedhood baa afka ugu jiray ilkihiisa dhexdood: oo waxaa lagu yidhi, War kac, oo dad badan cun. 6 Dabadeedna waxaan arkay mid kale oo shabeel u eg, oo dhabarka ku leh afar baal oo haadeed, bahalku wuxuu kaloo lahaa afar madax; oo waxaa la siiyey dowladnimo. 7 Dabadeedna waxaan riyadii habeennimada ku arkay bahalkii afraad, oo ahaa mid laga cabsado oo xoog badan, aad buuna u darnaa; oo wuxuu lahaa ilko waaweyn oo bir ah; wax buuna cunay oo burburiyey, intii hadhayna wuu ku tuntay; oo wuu ka wada duwanaa bahalladii kale oo ka horreeyey isaga; oo wuxuu lahaa toban gees. 8 Waxaan ka fiirsaday geesihii, oo bal eeg, waxaa dhexdoodii ka soo baxay gees kale oo yar; markaasaa hortiisa waxaa ka ruqay saddex gees oo kuwii hore ka mid ah, geeskaas waxaa ku yiil indho u eg indho dad, iyo af ku hadlaya waxyaalo waaweyn. 9 Waxaan fiirinayay ilaa carshiyo meel la dhigay, oo waxaa ku fadhiistay mid da' weyn; oo dharkiisu wuxuu u caddaa sida barafka cad, timaha madaxiisuna waxay u ekaayeen sida suuf saafi ah, carshigiisu wuxuu ahaa olol dab ah, giringirihiisuna waxay ahaayeen dab wax gubaya. 10 Oo waxaa hortiisa ka soo dareeray oo ka soo baxay durdur dab ah; oo waxaa u adeegayay kumaan kun iyo kumaan kun, hortiisana waxaa taagnaa toban kun oo min toban kun ah; oo xukunkiina waa la dhigay, kitaabbadiina waa la furay. 11 Wakhtigaas aad baan u fiiriyey, codkii hadallada waaweynaa oo geesku ku hadlay aawadiis; oo waxaan fiirinayay ilaa bahalkii la dilay, bakhtigiisiina waa la baabbi'iyey, oo waxaa loo dhiibay si dab loogu gubo. 12 Oo bahalladii kale ee hadhayna dowladnimadoodii waa laga qaaday, cimrigoodiise waa la dheereeyey ilaa waa iyo wakhti. 13 Riyadii habeennimada waxaan ku arkay mid u eg wiilkii aadan aha oo ku yimid daruuraha samada, oo wuxuu u yimid, kii da'da weynaa, oo waa loo soo dhoweeyey oo hortiisaa la soo taagay. 14 Oo waxaa la siiyey dowladnimo iyo ammaan iyo boqortooyo, inay dadyowga, iyo quruumaha, iyo kuwa kala afka ahu u wada adeegaan. Dowladnimadiisu waa dowladnimo weligeed jiraysa, oo aan dhammaanayn, boqortooyadiisuna waa mid aan la baabbi'in doonin.\n15 Anigan Daanyeel ahna, ruuxaygu jidhkayguu ku murugaysnaa oo waxyaalihii lay tusayna, way iga argaggixiyeen. 16 Oo waxaan ku soo dhowaaday kuwii meeshaas taagnaa midkood, oo waxaan weyddiiyey runta ku saabsan waxyaalahan oo dhan. Markaasuu ii sheegay oo ii caddeeyey waxyaalahaas fasirkoodii oo dhan. 17 Afartan bahal oo waaweynaa waa afar boqor, oo dunida ka kici doona. 18 Laakiinse Ka ugu Sarreeya quduusiintiisa ayaa boqortooyada qaadan doonta, oo waxay yeelan doonaan boqortooyada weligood iyo xataa weligood iyo weligoodba. 19 Dabadeedna waxaan jeclaaday inaan ogaado runtii ku saabsanayd bahalkii afraad, oo ka duwanaa dhammaantood, oo aad iyo aad cabsida u lahaa, oo ilkihiisu birta ahaayeen, oo ciddiyahiisuna naxaasta ahaayeen; oo wax cunayay, oo waxna burbursanayay, intii hadhayna ku tumanayay, 20 iyo tobankii gees oo madaxiisa ku yiil, iyo geeskii kale oo soo baxay oo hortiisa ay saddexdu ka dhaceen, kaasu waa geeskii indhaha lahaa, iyo afka waxyaalaha waaweyn ku hadlayay, oo araggiisu kuwa kale ka xoog badnaa. 21 Waan fiiriyey, oo isla geeskaas ayaa quduusiinta la diriray; wuuna ka adkaaday; 22 ilaa uu kii da'da weynaa yimid, oo xukunkii la siiyey quduusiintii Ka ugu Sarreeya, oo uu yimid wakhtigii ay quduusiintu yeelan lahayd boqortooyada. 23 Sidan buu yidhi, Bahalka afraad wuxuu ahaan doonaa boqortooyo afraad o dunida ka kici doonta, taasu waa ka duwanaan doontaa boqortooyooyinka kale oo dhan, oo waxay cuni doontaa dunida oo dhan, wayna ku tuman doontaa, oo burburin doontaa. 24 Tobanka gees xaggoodana, waxaa boqortooyadaas ka kici doona toban boqor, dabadeedna mid kalaa kici doona iyaga ka dib, oo isagu waa ka duwanaan doonaa kuwii hore, oo saddex boqor buu dejin doonaa. 25 Oo hadal ka gees ah Ka ugu Sarreeya ayuu ku hadli doonaa, wuxuuna aad u dhibi doonaa quduusiinta Ka ugu Sarreeya, oo wuxuu ku fikiri doonaa inuu beddelo wakhtiyada iyo sharciga, oo gacantiisaana loo gelin doonaa ilaa wakhti iyo wakhtiyo iyo wakhti badhkiis. 26 Laakiinse xukunku wuu ahaan doonaa, oo waxaa laga qaadi doonaa dowladnimadiisa, si loo dhammeeyo oo loo baabbi'iyo ilaa ugudambaysta. 27 Markaasaa boqortooyada iyo dowladnimada, iyo weynaanta boqortooyooyinka samada ka hooseeya oo dhan, waxaa la siin doonaa dadka quduusiinta Ka ugu Sarreeya. Boqortooyadiisu waa boqortooyo weligeed jiraysa, oo dowladaha oo dhammuna isagay u adeegi doonaan oo addeeci doonaan. 28 Waa kan xaalka dabaadigiisii. Aniga Daanyeel ah, fikirradaydu aad bay iiga argaggixiyeen, wejigaygiina waa beddelmay, laakiinse qalbigaygaan ku hayay.


Xildhibaan Dalxa oo Xukuumadda ku eedeeyay inay ka masuul tahay darbiga ay Kenya ka dhisayso xuduuda | Baydhabo Online\nXildhibaan Dalxa oo Xukuumadda ku eedeeyay inay ka masuul tahay darbiga ay Kenya ka dhisayso xuduuda\nXildhibaan Maxamed Cumar Dalxa oo ka mid ah Xildhibaanada Baarlamaanka Somaliya, ayaa waxaa uu Xukuumadda Somaliya uu ku eedeeyay inay iyadu ka masuul tahay darbiga, ay Dowladda Kenya ka dhisayso xadka ay la wadaagto Somaliya.\nKenya oo Isniintii ciidan lixaad leh soo dhoobtay xuduuda Degmada Mandheera ee Gobolka Waqooyi Bari Kenya la leedahay Degmada Beled Xaawo ee Gobolka Gedo Somaliya, ayaa la soo sheegaya in ay ka bilowday aas aaska darbiga.\nXildhibaan Maxamed Cumar Dalxa waxaa uu tilmaamay in Xukuumaddu ay ka gaabisay arrintan, taasoo ugu dambeen keentay in Kenya ku dhiirato qorshaheeda ay darbiga uga dhisayso xadka labada dal.\nWaxaa uu sheegay arrintan inay tahay mid culeyskeeda leh, lagana doonayo Xukuumadda Somaliya inay ka bixiso jawaab cad oo ku haboon, sida uu yiri.\nIsagoo la hadlaayay Radio Shabelle, ayuu ku celceliyay in Xukuumadda Ra’iisal Wasaare Sharmaarke looga baahan yahay in ay qaaddo tallaabo ku aadan ficilada Kenya.\nOdayaasha Dhaqanka iyo bulshada ku dhaqan Degmada Beled Xaawo, ayaa waxay qaylo dhaan ka muujinayan darbiga laga dhisaayo xuduuda, tiiyoo aanay weli ka hadlin Dowladda Dhexe Somaliya.\nDadka reer Beled Xaawo, ayaa kuu sheegaya in tan iyo Isniintii uu hakad ku jiro dhaq dhaqaaqii Beled Xaawo iyo Mandheera, markii Kenya ay si buuxdo u xanibtay dadkii labada dhinac isugu kala gooshaayay.


Lacagta Ay Koox Walba Ka Heli Doonto Koobka UEFA Champions League Oo La Shaaciyey [Adigu Kooxdee Wadataa Akhriste?]\nThursday 11th October 2018 06:15:15 in Wararkii Maanta by Tafatiraha Guud\nLacagta Ay Koox Walba Ka Heli Doonto Koobka UEFA Champions League Oo La Shaaciyey Adigu Kooxdee Wadataa Akhriste?\nKoobka horyaalada yurub ayaa bilaaban doona, habeen dambe ayaa qaar ka mid ah garoomada yurub laga baasan doonaa, sidaas darteed waxaa faah-faahin laga bixiyay qiimaha lacageed oo ay koox walba ka heli doonto tartankaan.\nXidhiidhka qaaradda yurub ee UEFA ayaa sare u qaaday lacagaha ay heli doonaan kooxaha ka qeyb galaya tartanka marka lala barbardhigo fasal ciyaareedkii lasoo dhaafay, waxaana sanadkaan fursad fiican heli doona kooxaha u gudba wareega bug-baxda kuwaas oo heli kara lacago badan.\nMarka laga hadlo bilowga waxey koox walba heli doontaa 15.25 Malyan oo Yuuro, lacagahaas waxaa ku kordhi doona 2.7 Malyan oo Yuuro oo guulo ah iyo 0.9 Malyan oo lagu heli doono barbaraha.\nSidaas darteed kooxdii hesha 6-guulood oo tartanka yurub ah waxey ka dhigan tahay iney jeebka ku shuban doonto 16.2 Malyan oo Yuuro.\nMarxaladaha iyo sida lacagaha loogu helo:\nHadii kooxda usoo baxdo wareega 16-ka waxey heli doontaa 9.5 Malyan oo Yuuro.\nHadii kooxda usoo baxdo Quarter Final-ka waxey heli doontaa 10.5 Malyan oo Yuuro.\nHadii kooxda usoo baxdo Semi Final-ka waxey heli doontaa 12 Malyan oo Yuuro.\nHadii kooxda usoo baxdo Final-ka waxey heli doontaa 15 Malyan oo Yuuro.\nHadii ay ku guuleysatana waxey heli doontaa 4 Malyan oo Yuuro dheeraad ah.\nMarka laga hadlo fasalkii hore koox walba oo ka qeyb galeysay waxey heshay 12.7, sidaas darteed waxaa sanadkaan jira koror (2.55 Malyan ah), sidoo kale guusha waxaa lagu helayay 1.5 Malyan, waxaa lagu kordhiyay 1.2 Malyan, halka barbaraha lagu helayay sanadkii hore 0.5 Malyan, waxaana lagu daray (0.4 Malyan).\nUgu dambeyntiina kooxda ku guuleysata tartanka waxey jeebka ku shuban doontaa 4 Malyan oo Yuuro lacag ka badan sanadkii hore.\n[Deg Deg:-] Dooni U Rarnayd Ganacsato Somaliland Ah Oo Degtay Iyo Tirada Lacagta Ku Khasaartay\nIlhaan Omar Oo Aq-Bashay Amarkii Guddida Maraykanku Ku Xukuntay Iyo Lacagta Lagu Xukumay\nAgaasimihii Maamulka Iyo Lacagta Wasaarada Warfaafinta Xasan Maxamuud Oo Kolkii Xilka Laga Qaaday Ku Kacay,Fal Aan Nooci\nLiverpool Oo Markii Lixaad Ku Guulaysatay Champions league-gga.\nWaxaan Garasho Lagu Helin, Garacasha Lagu Helaa. Q: Abdishakur Gande.\n[Akhriso:-] Cadaallad Ma Heli Doonaan Dhibbanayaashii Jeel Ogaadeen?\n[Daawo:-] Kulanka Maydhista Lacagta Oo Hargaysa Lagu Qabtay Iyo Nuxurka Ka Soo Baxay\nSabaha lagu yarayn karo hoos u dhaca qiimaha lacagta dhaqaalaha wadankana kor u qaada.\nQaranimadda Somaliland Qaadhaan Laguma Helinee Dhiig Ayaa Loo Qubay!


Kenya oo sheegatey inay Al Shabaab ku karbaashtey colaada ka aloosna K/ Somaliya – SBC\nKenya oo sheegatey inay Al Shabaab ku karbaashtey colaada ka aloosna K/ Somaliya\nPosted by editor on October 22, 2011 Comments\nDawlada Kenya ayaa maanta shaaca ka qaaday inay meesha ka saartey qatartii ay ka fileysey xoogaga Shabaabka isla markaana ay haatan baxsad yihiin tan iyo markii ay ciidamada ku daabushay xuduuda Soomaaliya & Kenya.\nWasiirka arimaha dibada ee dalka Kenya Moses Wetangula oo shir jaraa’id ku qabtey magaalada Adis Ababa ayaa sheegay inay guulo wax ku ool ah ka gaarayaan xarakada Shabaabka oo uu ku eedeeyey inay masuul ka yihiin afduubyada dadka shisheeyaha ee ay ka geysanaayan gudaha Kenya.\n“Waxaynu sameynay horumar aan caadi aheyn Al-Shabaabna haatan waxay ku jiraan baxsasho ama carar, waxay kaloo maalinba maalinta ka dambeysa la kulmayaan awood daro” ayuu yiri wasiirka arimaha dibada Kenya oo ka qayb galayey shir degd eg ah oo wadamada ururu Goboleedka IGAD ku yeesheen maanta magaalada Adis Ababa.\nCiidamada Kenyan ayaa gudaha u galey Soomaaliya lix maalmood ka hor iyagoo ku andacoonaya inay qorsheynayaan sidii ay meesha uga saari lahaayeen Al-Shabaab oo ay ku eedeeyeen inay masuul ka yihiin afduubka dad ajanabi ah oo laga qafaashay dalka Kenya, iyadoo sidoo kale ku doodayso in Al-Shabaab ay qatar ku yihiin sumcada Kenya ee la xiriirta arimaha maalgashiga & dalxiiska.\nLaakiin talaabada Kenya ay ciidamada ku soo galisay dalka waxaa si kala duwan uga hadley shacabka iyo siyaasiyiinta Soomaaliyeed, kuwaasi oo ku kala aragti duwan, xildhibaanada baarlamanka Soomaaliya ayaa ku tilmaamay talaabada Kenya mid xadgudub ah qaranimada Soomaaliya, isla markaana ugu baaqay Kenya inay ciidamadeeda kala laabato ciida Soomaaliyeed.\nLaakiin xubno ka mid ah golaha wasiirada dawlada KMG Soomaaliya iyo siyaasiyiin uu ka mid yahay madaxweynaha Puntland ayaa soo dhaweeyey talaabada ciidamda Kenya ku soo galisay gudhaa Soomaaliya.\nSBC Adis Ababa


Akhriso: 8 Sano iyo Sooyaalka Wadahadaladda Soomaaliya iyo Maamulka Somaliland – Goobjoog News\nSomaliland waxaa ay gooni isu taag iskeed ah ku dhawaaqay May 18, 1991, 30 sano kadib ma jiro hal dal oo adduunka ka tirsan oo aqoonsaday, waxaa intaasi barbar socotey in dalka intiisa kale aysan ka jirin wax dowlad Soomaaliyeed ah oo wadahadal la gasho si tabashooyinkooda wax oga qabato. Sidaasi oo ay tahay Somaliland markasta waxa ay diyaar u ahayd in ay miiska wadahadalada soo fariisato, waxayna mar uun sugeysey dowlad rasmi ah oo dalka ka dhalata.\nDhanka, wadahadallada, markii ugu horeysey oo lasoo hadal qaadey wada hadal dhexmara Soomaaliya iyo somaliland waa shirkii caalamiga ahaa ee Soomaaliya loogu qabtay magaalada London 23-kii Feberaayo, 2012-kii. Mid ka mid ah qodobadii shirkaasi kasoo baxay ayaa waxa uu dhigayay in beesha caalamka ay aqoonsato, islamarkaasina taageerto muhiimada ay leedahay in wadahadalo ay dhexmaraan dowladda federaalka ee Soomaaliya iyo maamulka Somaliland.\nErgada Shirka oga qeybgashay Somaliland:\nJuly 11, 2015: Somaliland ayaa ku eedaysay dawladda Federaalka ah ee Soomaaliya in aysan daacad ka ahayn fulinta heshiiskii maamulista hawada ee sandkii hore lagu saxiixay dalka Turkiga.\nWufuud labada dhinac ka socota iyo hay’adda caalamiga ah ee duulista hawada oo ku kulmay Nairobi ayey shirka ka baxeen kooxdii Somalilad kaddib markii ay sheegeen in shirkaasi lagu soo bandhigay qabya qoraal aan waafaqsanayn heshiiskii Turkiga.\nOctober-21-2015- Wasiirka Wasaaradda Duulista Hawada iyo Gaadiidka Cirka Somaliland Maxamuud Xaashi Cabdi,ayaa ka war bixiyay shir afar geesood ah oo ay kaga qayb galeen dalka Turkiga isla markaana lagaga wada hadlayay hawada Somaliland iyo Soomaaliya.\nShirka oo ay ka soo qayb galeen Masuuliyiin ka kala socda dalalka Somaliland iyo Soomaaliya, Madax ka socota Hay’adda Duulimaadyada u qaabilsan Qaramada Midoobay ICAO. Iyo Madax ka tirsan Dawladda Turkiga, shirkaas wax badan kama soo bixin.\nJuly 17, 2019: Madaxweyne Farmaajo ayaa magacaabay guddi qaran oo hoggaamiyaha wada haddallada lala galayo Somaliland, Madaxwaynaha ayaa u magacaabay Xildhibaan Cabdullaahi Sheekh Ismaaciil Guddoomiyaha Guddigan, halka Mudane Cabdiraxmaan Cabdi Xuseen (Guulwade) uu u magacaabay Guddoomiye Ku Xigeenka, xubanaha kale ee Guddiga ayaa ah:\nDr. Cabdiraxmaan Macallin Cabdullaahi (Baadiyow), Dr.Cali Siciid Fiqi, Sarreeye Guuto Axmed Jaamac Muuse iyo Xildhibaan Cali Axmed Jaamac (Jangeli)\nIn ay hoggaamiyaan, kuna metalaan Dowladda Federaalka wadahadallada Soomaaliland.\nIn ay diyaariyaan cilmi-baaris tafaftiran oo ku saabsan dhinacyada sharciga, siyaasadda, taariikhda, dhaqan-dhaqaalaha iyo arrimaha bulshada ee ku aaddan wadahadalladan.\nIn ay talo bixin joogta ah ka siiyaan Madaxweynaha Jamhuuriyadda Federaalka Soomaaliya geeddi socodka wadahadalladan.\nIn ay diyaariyaan tubta wadahadallada.\nGuddiga waxa ay dhammeystiranayaan hannaankooda qaab dhismeed, iyaga oo awood u leh in ay qortaan khuburo iyo lataliyeyaal.\nFebruary 11, 2020: Kulan uu ka shaqeeyey ra’isul wasaare Abiy Axmed ayaa waxaa Adis Ababa ku yeeshay madaxweyneyaasha Soomaaliya Maxamed Cabdullahi Farmaajo iyo madaxweynaha Somaliland Muuse Biixi.\nJune 14, 2020: Wada hadal ay garwadeen ka yihiin Mareykanka, gogolna u dhigeen Djibouti, goobjoobna ka tahay Itoobiya waxaa caasimadda Djibouti ku yeelanaya madaxweynaha Soomaaliya Maxamed Cabdullahi Farmaajo iyo madaxweynaha Somaliland Muuse Biixi.\nW/Q: Cabdicasis Axmed Gurbiye,